               ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 27.9.2019
            COM(2019) 420 final
            Σύσταση για
            ΑΠΟΦΑΣΗ ΤΟΥ ΣΥΜΒΟΥΛΙΟΥ
            για την έγκριση της έναρξης διαπραγματεύσεων για συμφωνία μεταξύ της Ευρωπαϊκής Ένωσης και της Ιαπωνίας σχετικά με τη διαβίβαση και τη χρήση δεδομένων από τις καταστάσεις ονομάτων επιβατών (PNR) για την πρόληψη και την καταπολέμηση της τρομοκρατίας και άλλων σοβαρών μορφών διεθνικού εγκλήματος

               ΑΙΤΙΟΛΟΓΙΚΗ ΕΚΘΕΣΗ

               1.ΣΚΟΠΟΣ

                  Η ΕΕ θα πρέπει να ξεκινήσει διαπραγματεύσεις με την Ιαπωνία με σκοπό την υπογραφή διμερούς συμφωνίας για τη θέσπιση του πλαισίου και των όρων βάσει των οποίων θα επιτρέπεται στους αερομεταφορείς να διαβιβάζουν στην Ιαπωνία τα δεδομένα από τις καταστάσεις ονομάτων επιβατών (PNR) που ταξιδεύουν αεροπορικώς μεταξύ ΕΕ και Ιαπωνίας κατά τρόπο που να συνάδει με τις απαιτήσεις του ενωσιακού δικαίου.

               2. ΠΛΑΙΣΙΟ ΤΗΣ ΠΡΟΤΑΣΗΣ

                  Οι «PNR» συνιστούν ταξιδιωτικούς φακέλους για κάθε επιβάτη, οι οποίοι περιλαμβάνουν όλες τις πληροφορίες που απαιτούνται για την επεξεργασία των κρατήσεων από τους αερομεταφορείς. Για τους σκοπούς της παρούσας σύστασης, ως δεδομένα PNR νοούνται τα δεδομένα που συλλέγονται και περιλαμβάνονται στα αυτοματοποιημένα συστήματα ελέγχου κρατήσεων και αναχωρήσεων του αερομεταφορέα.

                  Εντός της ΕΕ, η επεξεργασία των δεδομένων PNR αποτελεί, αφενός, βασικό μέσο για την κοινή αντίδραση στην τρομοκρατία και τα σοβαρά εγκλήματα και, αφετέρου, συστατικό στοιχείο της Ένωσης Ασφάλειας. Ο εντοπισμός και η παρακολούθηση ύποπτων ταξιδιωτικών συνηθειών μέσω της επεξεργασίας των καταστάσεων ονομάτων επιβατών για τη συλλογή αποδεικτικών στοιχείων και, κατά περίπτωση, τον εντοπισμό δραστών σοβαρών εγκλημάτων και των συνεργών τους, καθώς και για την εξάρθρωση εγκληματικών δικτύων, αποδεικνύεται ουσιώδους σημασίας για την πρόληψη, τον εντοπισμό, την έρευνα και τη δίωξη τρομοκρατικών και σοβαρών εγκληματικών πράξεων.

                  Στις 27 Απριλίου 2016 το Ευρωπαϊκό Κοινοβούλιο και το Συμβούλιο εξέδωσαν την οδηγία (ΕΕ) 2016/681 σχετικά με τη χρήση των δεδομένων που περιέχονται στις καταστάσεις ονομάτων επιβατών (PNR) για την πρόληψη, ανίχνευση, διερεύνηση και δίωξη τρομοκρατικών και σοβαρών εγκλημάτων («οδηγία PNR»)
                     1
                  . Η οδηγία αυτή δίνει τη δυνατότητα στις εθνικές αρχές της ΕΕ να αποκτήσουν άμεση πρόσβαση σε καίριες πληροφορίες που διαθέτουν οι αεροπορικές εταιρείες, λαμβάνοντας πλήρως υπόψη τα δικαιώματα προστασίας των δεδομένων. Παρέχει σε όλα τα κράτη μέλη ένα σημαντικό εργαλείο για την πρόληψη, ανίχνευση και διερεύνηση της τρομοκρατίας και σοβαρών εγκλημάτων, συμπεριλαμβανομένης της εμπορίας ναρκωτικών και ανθρώπων, καθώς και της σεξουαλικής εκμετάλλευσης παιδιών. Ως προθεσμία για τη μεταφορά της οδηγίας PNR στο εθνικό δίκαιο των κρατών μελών είχε οριστεί η 25η Μαΐου 2018
                     2
                  .

               Σε διεθνές επίπεδο, το ψήφισμα 2396 του Συμβουλίου Ασφαλείας των Ηνωμένων Εθνών που εγκρίθηκε στις 21 Δεκεμβρίου 2017 απαιτεί από τα κράτη μέλη των Ηνωμένων Εθνών «ακολουθώντας τα πρότυπα και τις συνιστώμενες πρακτικές του Διεθνούς Οργανισμού Πολιτικής Αεροπορίας, [να] αναπτύξουν τη δυνατότητα συλλογής, επεξεργασίας και ανάλυσης δεδομένων που περιέχονται στις καταστάσεις ονομάτων επιβατών (Passenger Name Record - PNR) και [να] διασφαλίσουν ότι τα δεδομένα των καταστάσεων ονομάτων επιβατών (PNR) χρησιμοποιούνται από και παρέχονται σε όλες τις αρμόδιες εθνικές αρχές τους, με πλήρη σεβασμό των ανθρωπίνων δικαιωμάτων και των θεμελιωδών ελευθεριών». Το ψήφισμα προτρέπει επίσης τον ΔΟΠΑ «να συνεργαστεί με τα Κράτη Μέλη για τη θέσπιση ενός προτύπου για τη συλλογή, χρήση, επεξεργασία και προστασία των δεδομένων των καταστάσεων ονομάτων επιβατών (PNR)»
                  3
               . Τον Μάρτιο του 2019 η Επιτροπή Αεροπορικών Μεταφορών (ATC) του ΔΟΠΑ συγκρότησε μια ειδική ομάδα διευκόλυνσης (Facilitation Panel Task Force) προκειμένου να εξετάσει τις προτάσεις για πρότυπα και συνιστώμενες πρακτικές (SARP) σχετικά με τη συλλογή, χρήση, επεξεργασία και προστασία των δεδομένων από τις καταστάσεις ονομάτων επιβατών, σύμφωνα με το ψήφισμα 2396 (2017) του Συμβουλίου Ασφαλείας των Ηνωμένων Εθνών. Η ειδική ομάδα έχει εντολή: α) να επανεξετάσει τα υφιστάμενα πρότυπα και τις συνιστώμενες πρακτικές σχετικά με τις καταστάσεις ονομάτων επιβατών που περιλαμβάνονται στο κεφάλαιο 9 του παραρτήματος 9 της Σύμβασης του Σικάγου· β) να διαπιστώσει αν πρέπει να συμπληρωθούν με πρόσθετα πρότυπα και συνιστώμενες πρακτικές και/ή υλικό καθοδήγησης, λαμβάνοντας υπόψη την απόφαση και τις εκτιμήσεις του Συμβουλίου Ασφαλείας· και γ) όπως απαιτείται, να αναπτύξει νέες διατάξεις (πρότυπα, συνιστώμενες πρακτικές και/ή υλικό καθοδήγησης) για τη συλλογή, χρήση, επεξεργασία και προστασία των δεδομένων από τις καταστάσεις ονομάτων επιβατών.

                  Η διαβίβαση σχετικών δεδομένων προσωπικού χαρακτήρα από την ΕΕ σε τρίτη χώρα μπορεί να πραγματοποιείται μόνο σύμφωνα με τις διατάξεις σχετικά με τις διεθνείς διαβιβάσεις που προβλέπονται στο κεφάλαιο V του κανονισμού (ΕΕ) 2016/679 («ΓΚΠΔ»)
                     4
                  .

                  Ισχύουν επί του παρόντος δύο διεθνείς συμφωνίες μεταξύ της ΕΕ και τρίτων χωρών (συγκεκριμένα, της Αυστραλίας
                     5
                   και των Ηνωμένων Πολιτειών
                     6
                  ) για την επεξεργασία και τη διαβίβαση δεδομένων PNR. Στις 26 Ιουλίου 2017, το Δικαστήριο της ΕΕ εξέδωσε γνωμοδότηση σχετικά με τη σχεδιαζόμενη συμφωνία μεταξύ της ΕΕ και του Καναδά, η οποία υπογράφηκε στις 25 Ιουνίου 2014
                     7
                  . Το Δικαστήριο απεφάνθη ότι δεν ήταν δυνατή η σύναψη της συμφωνίας με τη σχεδιαζόμενη μορφή της, καθώς ορισμένες από τις διατάξεις της δεν ήταν συμβατές με τα θεμελιώδη δικαιώματα στην ιδιωτική ζωή και την προστασία των δεδομένων προσωπικού χαρακτήρα που αναγνωρίζει η ΕΕ. Ειδικότερα, το Δικαστήριο προέβλεψε περαιτέρω νομικές απαιτήσεις όσον αφορά την εποπτεία από ανεξάρτητη αρχή, τα ευαίσθητα δεδομένα, την αυτοματοποιημένη επεξεργασία δεδομένων PNR, τους σκοπούς της επεξεργασίας δεδομένων PNR, και τη διατήρηση, χρήση, αποκάλυψη και περαιτέρω διαβίβαση δεδομένων PNR. Σε συνέχεια της εξουσιοδότησης που έλαβε η Ευρωπαϊκή Επιτροπή από το Συμβούλιο τον Δεκέμβριο του 2017, ξεκίνησαν νέες διαπραγματεύσεις για τις καταστάσεις ονομάτων επιβατών με τον Καναδά τον Ιούνιο του 2018. Κατά τη 17η διάσκεψη κορυφής ΕΕ-Καναδά στο Μόντρεαλ στις 17-18 Ιουλίου 2019, η ΕΕ και ο Καναδάς εξέφρασαν την ικανοποίησή τους για την ολοκλήρωση των εν λόγω διαπραγματεύσεων. Ο Καναδάς επισήμανε την απαίτησή του για νομική επανεξέταση, ενώ τα μέρη δεσμεύτηκαν, με την επιφύλαξη της επανεξέτασης αυτής, να οριστικοποιήσουν τη συμφωνία το συντομότερο δυνατόν, αναγνωρίζοντας τον καίριο ρόλο της εν λόγω συμφωνίας για την ενίσχυση της ασφάλειας και την εξασφάλιση της ιδιωτικής ζωής και της προστασίας των δεδομένων προσωπικού χαρακτήρα.

               3.ΣΤΟΧΟΙ ΤΗΣ ΠΡΟΤΑΣΗΣ

                  Η Ιαπωνία αποτελεί στενό και στρατηγικό εταίρο της Ευρωπαϊκής Ένωσης για την καταπολέμηση της τρομοκρατίας και άλλων σοβαρών μορφών διεθνικού εγκλήματος. Στα Ηνωμένα Έθνη, στις ομάδες G20 και G7 και σε άλλα πολυμερή φόρουμ, η Ευρωπαϊκή Ένωση και η Ιαπωνία συνεργάζονται στενά για τη βελτίωση των παγκόσμιων πλαισίων ασφάλειας και την ενίσχυση της ασφάλειας των πολιτών τους.

                  Η συμφωνία στρατηγικής εταιρικής σχέσης ΕΕ-Ιαπωνίας που υπογράφηκε τον Ιούλιο του 2018 ενισχύει τη συνολική εταιρική σχέση και ορίζει ότι «τα Μέρη καταβάλλουν προσπάθειες για τη χρήση, στον βαθμό που αυτό συνάδει με τους σχετικούς νόμους και κανονισμούς, των διαθέσιμων εργαλείων, όπως οι καταστάσεις ονομάτων επιβατών, για την πρόληψη και την καταπολέμηση τρομοκρατικών ενεργειών και σοβαρών εγκλημάτων, επιδεικνύοντας παράλληλα σεβασμό προς το δικαίωμα της ιδιωτικής ζωής και της προστασίας των δεδομένων προσωπικού χαρακτήρα.». Μια συμφωνία PNR ΕΕ-Ιαπωνίας θα συμβάλει στην ενίσχυση της προτεινόμενης εταιρικής σχέσης για τη βιώσιμη συνδεσιμότητα και τις υποδομές ποιότητας μεταξύ της Ευρωπαϊκής Ένωσης και της Ιαπωνίας, ιδίως με την ενίσχυση της ασφάλειας των αερομεταφορών.

                  Στις 23 Ιανουαρίου 2019, η Ευρωπαϊκή Επιτροπή εξέδωσε απόφαση επάρκειας για τη διαβίβαση δεδομένων προσωπικού χαρακτήρα μεταξύ εμπορικών φορέων από την ΕΕ στην Ιαπωνία
                     8
                  . Στο πλαίσιο αυτό, η Ευρωπαϊκή Επιτροπή αξιολόγησε επίσης τους όρους και τις εγγυήσεις βάσει των οποίων οι ιαπωνικές δημόσιες αρχές, συμπεριλαμβανομένων των αρχών επιβολής του νόμου, μπορούν να έχουν πρόσβαση σε δεδομένα που κατέχουν οι εν λόγω φορείς.

                  Η Ιαπωνία εξέφρασε σαφώς προς την Ευρωπαϊκή Επιτροπή το ενδιαφέρον της να αρχίσει διαπραγματεύσεις για τη σύναψη συμφωνίας PNR με την Ευρωπαϊκή Ένωση. Ειδικότερα, πιο πρόσφατα, η Ιαπωνία επισήμανε την επείγουσα ανάγκη να εξασφαλίσει δεδομένα PNR από τους αερομεταφορείς της ΕΕ ενόψει των Ολυμπιακών Αγώνων του 2020 στη χώρα, προκειμένου να αντιμετωπιστεί η αναμενόμενη αύξηση των κινδύνων για την ασφάλεια.

                  Σύμφωνα με τη νομοθεσία της Ιαπωνίας (τελωνειακός κώδικας και νόμος περί ελέγχου μετανάστευσης και αναγνώρισης προσφύγων), οι αεροπορικές εταιρείες υποχρεούνται να διαβιβάζουν δεδομένα από τις καταστάσεις ονομάτων επιβατών (PNR) στην υπηρεσία τελωνείων και δασμών και στο γραφείο μετανάστευσης της Ιαπωνίας. Η εν λόγω νομοθεσία αποσκοπεί στην ενίσχυση της ασφάλειας της Ιαπωνίας με την εξασφάλιση δεδομένων PNR πριν από την άφιξη ή την αναχώρηση ενός επιβάτη και, ως εκ τούτου, ενισχύει σημαντικά την ικανότητα να διενεργείται αποτελεσματική και ουσιαστική εκ των προτέρων αξιολόγηση της επικινδυνότητας των επιβατών.

                  Οι αερομεταφορείς και οι ενώσεις τους έχουν επίσης ζητήσει επανειλημμένα από την Ευρωπαϊκή Επιτροπή να διασφαλιστεί η ασφάλεια δικαίου για τους αερομεταφορείς που εκτελούν πτήσεις μεταξύ της ΕΕ και της Ιαπωνίας, λαμβάνοντας υπόψη την υποχρέωσή τους να παρέχουν στην Ιαπωνία δεδομένα PNR στον βαθμό που αυτά συλλέγονται και περιλαμβάνονται στα αυτοματοποιημένα συστήματα ελέγχου κρατήσεων και αναχωρήσεων.

                  Απαιτείται η εξεύρεση λύσης που θα εξασφαλίζει νομική βάση σε επίπεδο ΕΕ για τη διαβίβαση δεδομένων PNR από την ΕΕ στην Ιαπωνία ως αναγνώριση της αναγκαιότητας των δεδομένων PNR για την καταπολέμηση της τρομοκρατίας και άλλων σοβαρών μορφών διεθνικού εγκλήματος. Ταυτόχρονα, μια μελλοντική συμφωνία θα πρέπει να προβλέπει κατάλληλες εγγυήσεις για την προστασία των δεδομένων κατά την έννοια του άρθρου 46 παράγραφος 2 στοιχείο α) του γενικού κανονισμού για την προστασία δεδομένων, συμπεριλαμβανομένου ενός συστήματος ανεξάρτητης εποπτείας. Η μελλοντική συμφωνία θα πρέπει να σέβεται τα θεμελιώδη δικαιώματα και να τηρεί τις αρχές που αναγνωρίζονται από τον Χάρτη των Θεμελιωδών Δικαιωμάτων της Ένωσης, και συγκεκριμένα το δικαίωμα στην ιδιωτική και οικογενειακή ζωή, που αναγνωρίζεται στο άρθρο 7 του Χάρτη, το δικαίωμα στην προστασία των δεδομένων προσωπικού χαρακτήρα, που αναγνωρίζεται στο άρθρο 8 του Χάρτη, και το δικαίωμα σε ουσιαστική προσφυγή και δίκαιη δίκη, που αναγνωρίζεται στο άρθρο 47 του Χάρτη.

                  Η διαβίβαση δεδομένων PNR στην Ιαπωνία θα αποτελέσει μέσο για την περαιτέρω προώθηση της διεθνούς συνεργασίας με την Ευρωπαϊκή Ένωση για την επιβολή του νόμου, μεταξύ άλλων με την παροχή, από την Ιαπωνία, αναλυτικών πληροφοριών που προέρχονται από τα δεδομένα PNR στις αρμόδιες αρχές των κρατών μελών, καθώς και στην Ευρωπόλ και/ή στην Eurojust, στο πλαίσιο των αντίστοιχων εντολών τους.

               4.ΝΟΜΙΚΕΣ ΠΤΥΧΕΣ ΤΗΣ ΠΡΟΤΑΣΗΣ

                  Η παρούσα σύσταση για την έναρξη διαπραγματεύσεων με την Ιαπωνία σχετικά με τη συμφωνία PNR λαμβάνει υπόψη το ισχύον νομικό πλαίσιο της ΕΕ για την προστασία των δεδομένων και τις καταστάσεις ονομάτων επιβατών, ιδίως τον κανονισμό (ΕΕ) 2016/679, την οδηγία (ΕΕ) 2016/680
                     9
                   και την οδηγία (ΕΕ) 2016/681, καθώς και τη Συνθήκη και τον Χάρτη των Θεμελιωδών Δικαιωμάτων όπως ερμηνεύεται στη συναφή νομολογία του Δικαστηρίου της ΕΕ, ιδίως στη γνωμοδότηση 1/15 του Δικαστηρίου.

                  Η σύσταση λαμβάνει επίσης υπόψη την έγκριση που έλαβε η Ευρωπαϊκή Επιτροπή από το Συμβούλιο τον Δεκέμβριο του 2017 για την έναρξη διαπραγματεύσεων για συμφωνία μεταξύ της ΕΕ και του Καναδά σχετικά με τις διαβιβάσεις και τη χρήση δεδομένων PNR.

                  Η παρούσα σύσταση είναι σύμφωνη με τις νομικές απαιτήσεις που ορίζονται στη γνωμοδότηση 1/15 του Δικαστηρίου. Βασίζεται στο άρθρο 218 της Συνθήκης για τη λειτουργία της ΕΕ. Σύμφωνα με το άρθρο 218 της Συνθήκης για τη λειτουργία της ΕΕ, η Ευρωπαϊκή Επιτροπή ορίζεται ως ο διαπραγματευτής της Ένωσης.

               Σύσταση για

               ΑΠΟΦΑΣΗ ΤΟΥ ΣΥΜΒΟΥΛΙΟΥ

               για την έγκριση της έναρξης διαπραγματεύσεων για συμφωνία μεταξύ της Ευρωπαϊκής Ένωσης και της Ιαπωνίας σχετικά με τη διαβίβαση και τη χρήση δεδομένων από τις καταστάσεις ονομάτων επιβατών (PNR) για την πρόληψη και την καταπολέμηση της τρομοκρατίας και άλλων σοβαρών μορφών διεθνικού εγκλήματος

               ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

               Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 218 παράγραφοι 3 και 4,

               Έχοντας υπόψη τη σύσταση της Ευρωπαϊκής Επιτροπής,

               Εκτιμώντας τα ακόλουθα:

               (1)Θα πρέπει να ξεκινήσουν διαπραγματεύσεις με στόχο τη σύναψη συμφωνίας μεταξύ της Ένωσης και της Ιαπωνίας σχετικά με τη διαβίβαση και χρήση δεδομένων από τις καταστάσεις ονομάτων επιβατών (PNR) για την πρόληψη και την καταπολέμηση της τρομοκρατίας και άλλων σοβαρών μορφών διεθνικού εγκλήματος.

               (2)Η συμφωνία θα πρέπει να σέβεται τα θεμελιώδη δικαιώματα και να τηρεί τις αρχές που αναγνωρίζονται από τον Χάρτη των Θεμελιωδών Δικαιωμάτων της Ένωσης, ιδίως το δικαίωμα στην ιδιωτική και οικογενειακή ζωή, που αναγνωρίζεται στο άρθρο 7 του Χάρτη, το δικαίωμα στην προστασία των δεδομένων προσωπικού χαρακτήρα, που αναγνωρίζεται στο άρθρο 8 του Χάρτη, και το δικαίωμα σε ουσιαστική προσφυγή και δίκαιη δίκη, που αναγνωρίζεται στο άρθρο 47 του Χάρτη. Η συμφωνία θα πρέπει να εφαρμόζεται σύμφωνα με τις εν λόγω αρχές και δικαιώματα.

               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

               Άρθρο 1

               Η Ευρωπαϊκή Επιτροπή εξουσιοδοτείται δια του παρόντος να διαπραγματευτεί, εκ μέρους της Ένωσης, συμφωνία μεταξύ της Ένωσης και της Ιαπωνίας σχετικά με τη διαβίβαση και χρήση δεδομένων από τις καταστάσεις ονομάτων επιβατών (PNR) για την πρόληψη και την καταπολέμηση της τρομοκρατίας και άλλων σοβαρών μορφών διεθνικού εγκλήματος.

               Άρθρο 2

               Οι οδηγίες διαπραγμάτευσης παρατίθενται στο παράρτημα.

               Άρθρο 3

               Οι διαπραγματεύσεις διεξάγονται σε διαβούλευση με ειδική επιτροπή που ορίζεται από το Συμβούλιο.

               Άρθρο 4

               Η παρούσα απόφαση απευθύνεται στην Ευρωπαϊκή Επιτροπή.

               Βρυξέλλες,

                     Για το Συμβούλιο

                     Ο Πρόεδρος

                     (1)

                        Οδηγία (ΕΕ) 2016/681 του Ευρωπαϊκού Κοινοβουλίου και του Συμβουλίου, της 27ης Απριλίου 2016, σχετικά με τη χρήση των δεδομένων που περιέχονται στις καταστάσεις ονομάτων επιβατών (PNR) για την πρόληψη, ανίχνευση, διερεύνηση και δίωξη τρομοκρατικών και σοβαρών εγκλημάτων, ΕΕ L 119 της 4.5.2016, σ. 132-149.

                     (2)

                        Βλέπε το έγγραφο «Δέκατη ένατη έκθεση προόδου προς μια αποτελεσματική και πραγματική Ένωση Ασφάλειας» [COM(2019) 353 final της 24.7.2019] σχετικά με την πορεία εφαρμογής της οδηγίας PNR.

                     (3)

                        Ψήφισμα 2396 (2017) του Συμβουλίου Ασφαλείας σχετικά με απειλές που θέτουν για τη διεθνή ειρήνη και ασφάλεια οι αλλοδαποί τρομοκράτες μαχητές που επιστρέφουν.

                     (4)

                        Κανονισμός (ΕΕ) 2016/679 του Ευρωπαϊκού Κοινοβουλίου και του Συμβουλίου, της 27ης Απριλίου 2016, για την προστασία των φυσικών προσώπων έναντι της επεξεργασίας των δεδομένων προσωπικού χαρακτήρα και για την ελεύθερη κυκλοφορία των δεδομένων αυτών και την κατάργηση της οδηγίας 95/46/ΕΚ (Γενικός Κανονισμός για την Προστασία Δεδομένων) (ΕΕ L 119 της 4.5.2016, σ. 1).

                     (5)

                        ΕΕ L 186 της 14.7.2012, σ. 4–16.

                     (6)

                        ΕΕ L 215 της 11.8.2012, σ. 5–14.

                     (7)

                        Γνωμοδότηση 1/15 του Δικαστηρίου (τμήμα μείζονος συνθέσεως), της 26ης Ιουλίου 2017, ECLI:EU:C:2017:592.

                     (8)

                        Εκτελεστική απόφαση (ΕΕ) 2019/419 της Επιτροπής, της 23.1.2019, σύμφωνα με τον κανονισμό (ΕΕ) 2016/679 του Ευρωπαϊκού Κοινοβουλίου και του Συμβουλίου, σχετικά με την επαρκή προστασία των δεδομένων προσωπικού χαρακτήρα από την Ιαπωνία βάσει του Νόμου περί Προστασίας Προσωπικών Πληροφοριών [κοινοποιηθείσα υπό τον αριθμό C(2019) 304] (EE L 76 της 19.3.2019, σ. 1-58).

                     (9)

                        Οδηγία (ΕΕ) 2016/680 του Ευρωπαϊκού Κοινοβουλίου και του Συμβουλίου, της 27ης Απριλίου 2016, για την προστασία των φυσικών προσώπων έναντι της επεξεργασίας δεδομένων προσωπικού χαρακτήρα από αρμόδιες αρχές για τους σκοπούς της πρόληψης, διερεύνησης, ανίχνευσης ή δίωξης ποινικών αδικημάτων ή της εκτέλεσης ποινικών κυρώσεων και για την ελεύθερη κυκλοφορία των δεδομένων αυτών και την κατάργηση της απόφασης-πλαίσιο 2008/977/ΔΕΥ του Συμβουλίου (ΕΕ L 119 της 4.5.2016, σ. 89).

    ---documentbreak---

               ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 27.9.2019
            COM(2019) 420 final
            ΠΑΡΑΡΤΗΜΑ
            της
            σύστασηςγια ΑΠΟΦΑΣΗ ΤΟΥ ΣΥΜΒΟΥΛΙΟΥ
            για την έγκριση της έναρξης διαπραγματεύσεων για συμφωνία μεταξύ της Ευρωπαϊκής Ένωσης και της Ιαπωνίας σχετικά με τη διαβίβαση και τη χρήση δεδομένων από τις καταστάσεις ονομάτων επιβατών (PNR) για την πρόληψη και την καταπολέμηση της τρομοκρατίας και άλλων σοβαρών μορφών διεθνικού εγκλήματος

               ΠΑΡΑΡΤΗΜΑ

               Οδηγίες για τη διαπραγμάτευση συμφωνίας μεταξύ της Ευρωπαϊκής Ένωσης και της Ιαπωνίας σχετικά με τη διαβίβαση και τη χρήση δεδομένων από τις καταστάσεις ονομάτων επιβατών (PNR) για την πρόληψη και την καταπολέμηση της τρομοκρατίας και άλλων σοβαρών μορφών διεθνικού εγκλήματος

               Κατά τη διάρκεια των διαπραγματεύσεων η Ευρωπαϊκή Επιτροπή θα πρέπει να αποσκοπεί στην επίτευξη των στόχων που εκτίθενται λεπτομερώς κατωτέρω:

               (1)Στόχος της συμφωνίας θα πρέπει να είναι να παράσχει τη νομική βάση, τους όρους και τις εγγυήσεις για τη διαβίβαση δεδομένων PNR στην Ιαπωνία.

               (2)Η συμφωνία θα πρέπει να αντικατοπτρίζει δεόντως την αναγκαιότητα και τη σημασία της χρήσης των δεδομένων PNR για την πρόληψη και την καταπολέμηση της τρομοκρατίας και άλλων σοβαρών μορφών διεθνικού εγκλήματος.

               (3)Για τον σκοπό αυτό, στόχος της παρούσας συμφωνίας θα πρέπει να είναι να ρυθμιστεί η διαβίβαση και η χρήση δεδομένων PNR με αποκλειστικό σκοπό την πρόληψη και την καταπολέμηση της τρομοκρατίας και άλλων σοβαρών μορφών διεθνικού εγκλήματος, με πλήρη σεβασμό της προστασίας της ιδιωτικής ζωής, των δεδομένων προσωπικού χαρακτήρα και των θεμελιωδών δικαιωμάτων και ελευθεριών των φυσικών προσώπων, υπό τους όρους που θα καθοριστούν στη συμφωνία.

               (4)Η συμφωνία θα πρέπει επίσης να αναγνωρίζει ότι η διαβίβαση δεδομένων PNR στην Ιαπωνία θα προάγει την αστυνομική και δικαστική συνεργασία η οποία θα επιτευχθεί μέσω της διαβίβασης αναλυτικών πληροφοριών που προκύπτουν από τα δεδομένα PNR. Ως εκ τούτου, η συμφωνία θα πρέπει να διασφαλίζει τη διαβίβαση αναλυτικών πληροφοριών που προέρχονται από τις αρμόδιες αρχές της Ιαπωνίας στις αστυνομικές και δικαστικές αρχές των κρατών μελών, καθώς και στην Ευρωπόλ και την Eurojust, στο πλαίσιο των αντίστοιχων αρμοδιοτήτων τους.

               (5)Για να εξασφαλιστεί η συμμόρφωση με την αρχή οριοθέτησης του σκοπού, η συμφωνία θα πρέπει να περιορίζει την επεξεργασία δεδομένων PNR αποκλειστικά για την πρόληψη, την ανίχνευση, τη διερεύνηση ή τη δίωξη της τρομοκρατίας και άλλων σοβαρών μορφών διεθνικού εγκλήματος, με βάση τους ορισμούς που προβλέπονται στις σχετικές πράξεις της ΕΕ.

               (6)Η συμφωνία θα πρέπει να διασφαλίζει τον πλήρη σεβασμό των θεμελιωδών δικαιωμάτων και ελευθεριών που κατοχυρώνονται στο άρθρο 6 της Συνθήκης για την ΕΕ, ιδίως το δικαίωμα προστασίας των δεδομένων προσωπικού χαρακτήρα, όπως ορίζεται στο άρθρο 16 της Συνθήκης για τη λειτουργία της ΕΕ και στο άρθρο 8 του Χάρτη των Θεμελιωδών Δικαιωμάτων της ΕΕ. Θα πρέπει επίσης να διασφαλίζει τον πλήρη σεβασμό των αρχών της αναγκαιότητας και της αναλογικότητας όσον αφορά το δικαίωμα ιδιωτικής και οικογενειακής ζωής και την προστασία των δεδομένων προσωπικού χαρακτήρα, όπως ορίζει το άρθρο 7 και το άρθρο 8 του Χάρτη των Θεμελιωδών Δικαιωμάτων της ΕΕ, όπως ερμηνεύεται στη γνωμοδότησή 1/15 του Δικαστηρίου της ΕΕ σχετικά με τη σχεδιαζόμενη συμφωνία PNR ΕΕ-Καναδά.

               (7)Η συμφωνία θα πρέπει να εξασφαλίζει ασφάλεια δικαίου, ιδίως για τους αερομεταφορείς, παρέχοντας τη νομική βάση για να διαβιβάζουν τα δεδομένα PNR που περιλαμβάνονται στα αυτοματοποιημένα συστήματα ελέγχου κρατήσεων και αναχωρήσεων.

               (8)Η συμφωνία θα πρέπει να προσδιορίζει σαφώς και επακριβώς τις απαραίτητες εγγυήσεις και ελέγχους σε σχέση με την προστασία των δεδομένων προσωπικού χαρακτήρα, των θεμελιωδών δικαιωμάτων και των ελευθεριών των φυσικών προσώπων, ανεξαρτήτως ιθαγένειας και τόπου διαμονής, στο πλαίσιο της διαβίβασης δεδομένων PNR στην Ιαπωνία. Οι εν λόγω εγγυήσεις θα πρέπει να εξασφαλίζουν τα εξής:

               α)Οι κατηγορίες των δεδομένων PNR που πρόκειται να διαβιβαστούν θα πρέπει να διευκρινίζονται αναλυτικά και με σαφή και ακριβή τρόπο, σύμφωνα με τα διεθνή πρότυπα. Οι διαβιβάσεις δεδομένων θα πρέπει να περιορίζονται σε ό,τι είναι απολύτως απαραίτητο και θα πρέπει να είναι αναλογικές προς τον καθορισμένο σκοπό της συμφωνίας.

               β)Τα ευαίσθητα δεδομένα κατά την έννοια του δικαίου της ΕΕ, συμπεριλαμβανομένων των δεδομένων προσωπικού χαρακτήρα που αποκαλύπτουν τη φυλετική ή εθνοτική καταγωγή, τα πολιτικά φρονήματα, τις θρησκευτικές ή φιλοσοφικές πεποιθήσεις, τη συμμετοχή σε συνδικαλιστική οργάνωση ή που αφορούν την υγεία, τη σεξουαλική ζωή ή τον σεξουαλικό προσανατολισμό ενός προσώπου, δεν θα πρέπει να υποβάλλονται σε επεξεργασία.

               γ)Η συμφωνία θα πρέπει να περιλαμβάνει διατάξεις σχετικά με την ασφάλεια των δεδομένων, ιδίως ώστε η πρόσβαση σε δεδομένα PNR να επιτρέπεται μόνο σε περιορισμένο αριθμό ατόμων με ειδική εξουσιοδότηση και να προβλέπεται η υποχρέωση κοινοποίησης των παραβιάσεων της ασφάλειας των δεδομένων που αφορούν δεδομένα PNR χωρίς καθυστέρηση στις ευρωπαϊκές εποπτικές αρχές προστασίας των δεδομένων, εκτός εάν η παραβίαση είναι απίθανο να θέσει σε κίνδυνο τα δικαιώματα και τις ελευθερίες των φυσικών προσώπων, καθώς και για να επιβάλλονται αποτελεσματικές και αποτρεπτικές κυρώσεις.

               δ)Η συμφωνία θα πρέπει να περιλαμβάνει διατάξεις για την κατάλληλη και διαφανή πληροφόρηση των επιβατών σχετικά με την επεξεργασία των δεδομένων PNR που τους αφορούν, καθώς και το δικαίωμα ατομικής ενημέρωσης σε περίπτωση χρήσης μετά την άφιξη, πρόσβασης και, κατά περίπτωση, διόρθωσης και διαγραφής των δεδομένων αυτών.

               ε)Η συμφωνία θα πρέπει να διασφαλίζει το δικαίωμα άσκησης αποτελεσματικής διοικητικής και δικαστικής προσφυγής χωρίς διακρίσεις, ανεξαρτήτως ιθαγένειας ή τόπου διαμονής, για κάθε πρόσωπο του οποίου τα δεδομένα υποβάλλονται σε επεξεργασία δυνάμει της συμφωνίας, σύμφωνα με το άρθρο 47 του Χάρτη των Θεμελιωδών Δικαιωμάτων της ΕΕ.

               στ)Η συμφωνία θα πρέπει να διασφαλίζει ότι η αυτοματοποιημένη επεξεργασία θα πρέπει να βασίζεται σε συγκεκριμένα, αντικειμενικά, αμερόληπτα και αξιόπιστα προκαθορισμένα κριτήρια και δεν θα πρέπει να χρησιμοποιείται ως η μοναδική βάση για τυχόν αποφάσεις που έχουν δυσμενείς νομικές επιπτώσεις ή θίγουν σοβαρά έναν ιδιώτη. Οι βάσεις δεδομένων με τις οποίες συγκρίνονται τα δεδομένα PNR θα πρέπει να είναι μόνο όσες αφορούν τους σκοπούς που καλύπτονται από τη συμφωνία και θα πρέπει να είναι αξιόπιστες και επικαιροποιημένες.

               ζ)Η χρήση των δεδομένων PNR από την αρμόδια αρχή της Ιαπωνίας πέραν της ασφάλειας και των συνοριακών ελέγχων θα πρέπει να βασίζεται σε νέες περιστάσεις και να υπόκειται σε ουσιαστικές και διαδικαστικές προϋποθέσεις βάσει αντικειμενικών κριτηρίων. Ειδικότερα, η χρήση αυτή θα πρέπει να υπόκειται σε προηγούμενο έλεγχο πραγματοποιούμενο είτε από δικαστήριο είτε από ανεξάρτητη διοικητική αρχή, εκτός αν πρόκειται για επείγουσες περιπτώσεις δεόντως αιτιολογημένες.

               η)Η περίοδος διατήρησης των δεδομένων PNR θα πρέπει να είναι περιορισμένη και να μην υπερβαίνει ό,τι είναι απαραίτητο για την επίτευξη του αρχικού στόχου. Η διατήρηση δεδομένων PNR μετά την αναχώρηση των επιβατών από την Ιαπωνία θα πρέπει να είναι σύμφωνη με τις απαιτήσεις που ορίζονται στη νομολογία του Δικαστηρίου. Η συμφωνία θα πρέπει να απαιτεί να διαγράφονται τα δεδομένα μετά τη λήξη της περιόδου διατήρησης ή να καθίστανται ανώνυμα κατά τρόπο που να μην επιτρέπει τον εντοπισμό της ταυτότητας του προσώπου στο οποίο αναφέρονται.

               θ)Η συμφωνία θα πρέπει να διασφαλίζει ότι η περαιτέρω δημοσιοποίηση των δεδομένων PNR σε άλλες κυβερνητικές αρχές της ίδιας χώρας ή σε άλλες χώρες μπορεί να πραγματοποιηθεί μόνο κατά περίπτωση και υπό ορισμένες όρους και εγγυήσεις. Ειδικότερα, η εν λόγω δημοσιοποίηση μπορεί να πραγματοποιηθεί μόνον αν η παραλήπτρια αρχή ασκεί καθήκοντα που συνδέονται με την καταπολέμηση της τρομοκρατίας ή σοβαρών διεθνικών εγκλημάτων και διασφαλίζει τα ίδια μέσα προστασίας με εκείνα που καθορίζονται στη συμφωνία. Οι περαιτέρω διαβιβάσεις σε αρμόδιες αρχές άλλων τρίτων χωρών θα πρέπει να περιορίζονται στις χώρες με τις οποίες η ΕΕ έχει συνάψει ισοδύναμη συμφωνία PNR ή για τις οποίες η ΕΕ έχει εκδώσει απόφαση περί επάρκειας δυνάμει του ενωσιακού δικαίου για την προστασία των δεδομένων, η οποία καλύπτει τις σχετικές αρχές στις οποίες πρόκειται να διαβιβαστούν δεδομένα PNR.

               (9)Η συμφωνία θα πρέπει να διασφαλίζει ένα σύστημα εποπτείας από ανεξάρτητη δημόσια αρχή που είναι αρμόδια για την προστασία των δεδομένων με ουσιαστικές εξουσίες έρευνας, παρέμβασης και επιβολής για την άσκηση εποπτείας επί των δημόσιων αρχών που χρησιμοποιούν δεδομένα PNR. Η εν λόγω αρχή θα πρέπει να έχει εξουσία να εξετάζει τις καταγγελίες προσώπων, ιδίως σχετικά με την επεξεργασία των δεδομένων PNR. Οι δημόσιες αρχές που χρησιμοποιούν δεδομένα PNR θα πρέπει να είναι υπόλογες για τη συμμόρφωση προς τους κανόνες προστασίας των δεδομένων προσωπικού χαρακτήρα δυνάμει της συμφωνίας.

               (10)Η συμφωνία θα πρέπει να απαιτεί η διαβίβαση των δεδομένων να γίνεται αποκλειστικά με τη χρήση ενός συστήματος «προώθησης».

               (11)Η συμφωνία θα πρέπει να διασφαλίζει ότι η συχνότητα και το χρονοδιάγραμμα διαβίβασης των δεδομένων PNR δεν θα πρέπει να δημιουργούν αδικαιολόγητο φόρτο στους αερομεταφορείς και θα πρέπει να περιορίζονται σε ό,τι είναι απολύτως απαραίτητο.

               (12)Η συμφωνία θα πρέπει να διασφαλίζει ότι οι αερομεταφορείς δεν υποχρεούνται να συλλέγουν πρόσθετα δεδομένα σε σύγκριση με εκείνα που συλλέγουν ήδη ή να συλλέγουν συγκεκριμένους τύπους δεδομένων, αλλά μόνο να διαβιβάζουν τα δεδομένα που συλλέγουν ήδη στο πλαίσιο της επαγγελματικής τους δραστηριότητας.

               (13)Η συμφωνία θα πρέπει να περιλαμβάνει διατάξεις για τακτική από κοινού επανεξέταση για όλες τις πτυχές της εφαρμογής της συμφωνίας, συμπεριλαμβανομένης της αξιοπιστίας και της ενημερότητας των προκαθορισμένων προτύπων και κριτηρίων και των βάσεων δεδομένων, καθώς και αξιολόγησης της αναλογικότητας των διατηρούμενων δεδομένων με βάση την αξία τους για την πρόληψη και την καταπολέμηση της τρομοκρατίας και άλλων σοβαρών μορφών διεθνικού εγκλήματος.

               (14)Η συμφωνία θα πρέπει να προβλέπει μηχανισμό επίλυσης διαφορών όσον αφορά την ερμηνεία και την εφαρμογή της.

               (15)Η συμφωνία θα πρέπει να συναφθεί για περίοδο 7 ετών και να περιλαμβάνει διάταξη με την οποία θα μπορεί να ανανεωθεί για την ίδια περίοδο, εκτός εάν καταγγελθεί από ένα από τα συμβαλλόμενα μέρη.

               (16)Η συμφωνία θα πρέπει να περιλαμβάνει ρήτρα σχετικά με την εδαφική της εφαρμογή.

               (17)Η συμφωνία θα πρέπει να είναι αυθεντική στην αγγλική, βουλγαρική, γαλλική, γερμανική, δανική, ελληνική, εσθονική, ισπανική, ιταλική, κροατική, λετονική, λιθουανική, μαλτέζικη, ολλανδική, ουγγρική, πολωνική, πορτογαλική, ρουμανική, σλοβακική, σλοβενική, σουηδική, τσεχική και φινλανδική γλώσσα και να περιλαμβάνει σχετική γλωσσική ρήτρα.


               ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 21.11.2018
            COM(2018) 803 final
            Σύσταση για
            ΑΠΟΦΑΣΗ ΤΟΥ ΣΥΜΒΟΥΛΙΟΥ
            με την οποία διαπιστώνεται ότι δεν έχει αναληφθεί αποτελεσματική δράση από τη Ρουμανία σε εφαρμογή της σύστασης του Συμβουλίου της 22ας Ιουνίου 2018.
            {SWD(2018) 503 final}

               Σύσταση για

               ΑΠΟΦΑΣΗ ΤΟΥ ΣΥΜΒΟΥΛΙΟΥ

               με την οποία διαπιστώνεται ότι δεν έχει αναληφθεί αποτελεσματική δράση από τη Ρουμανία σε εφαρμογή της σύστασης του Συμβουλίου της 22ας Ιουνίου 2018.

               ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

               Έχοντας υπόψη τη Συνθήκη για τη λειτουργία της Ευρωπαϊκής Ένωσης,

               Έχοντας υπόψη τον κανονισμό (ΕΚ) αριθ. 1466/97 του Συμβουλίου
                  1
               , και ιδίως το άρθρο 10 παράγραφος 2 τέταρτο εδάφιο,

               Έχοντας υπόψη τη σύσταση της Ευρωπαϊκής Επιτροπής,

               Εκτιμώντας τα ακόλουθα:

               (1)Στις 22 Ιουνίου 2018 το Συμβούλιο αποφάσισε, σύμφωνα με το άρθρο 121 παράγραφος 4 της Συνθήκης για τη λειτουργία της Ευρωπαϊκής Ένωσης (εφεξής «ΣΛΕΕ»), ότι στη Ρουμανία υπήρχε σημαντική παρατηρηθείσα απόκλιση από την πορεία προσαρμογής για την επίτευξη του μεσοπρόθεσμου δημοσιονομικού στόχου του -1, % του ΑΕΠ.

               (2)Λόγω της διαπιστωθείσας σημαντικής απόκλισης, στις 22 Ιουνίου 2018 το Συμβούλιο εξέδωσε σύσταση
                  2
                να λάβει η Ρουμανία τα αναγκαία μέτρα για να διασφαλίσει ότι ο ονομαστικός ρυθμός αύξησης των καθαρών πρωτογενών δημόσιων δαπανών
                  3
                δεν θα υπερβεί το 3,3 % το 2018 και το 5,1 % το 2019, ποσοστά που αντιστοιχούν σε ετήσια διαρθρωτική προσαρμογή ύψους 0,8 % του ΑΕΠ ανά έτος. Επίσης συνέστησε στη Ρουμανία να χρησιμοποιήσει όλα τα έκτακτα έσοδα για τη μείωση του ελλείμματος, ενώ τα μέτρα δημοσιονομικής εξυγίανσης θα πρέπει να εξασφαλίζουν τη διαρκή βελτίωση του διαρθρωτικού ισοζυγίου της γενικής κυβέρνησης με ευνοϊκό για την ανάπτυξη τρόπο. Το Συμβούλιο όρισε ως προθεσμία την 15η Οκτωβρίου 2018 για να υποβάλει η Ρουμανία έκθεση σχετικά με τη δράση που ανέλαβε σε εφαρμογή της σύστασης.

               (3)Στις 27 και 28 Σεπτεμβρίου 2018 η Επιτροπή ανέλαβε αποστολή ενισχυμένης εποπτείας στη Ρουμανία για τους σκοπούς της επιτόπιας παρακολούθησης σύμφωνα με το άρθρο -11 παράγραφος 2 του κανονισμού (ΕΚ) αριθ. 1466/97 του Συμβουλίου. Η Επιτροπή, αφού διαβίβασε τα προσωρινά ευρήματά της στις ρουμανικές αρχές για να διατυπώσουν παρατηρήσεις, υπέβαλε έκθεση με τα ευρήματά της στο Συμβούλιο στις 21 Νοεμβρίου 2018. Στη συνέχεια τα εν λόγω ευρήματα δημοσιοποιήθηκαν. Στην έκθεση της Επιτροπής διαπιστώνεται ότι οι ρουμανικές αρχές διατηρούν τον στόχο για ονομαστικό έλλειμμα ύψους μόλις κάτω του 3 % του ΑΕΠ το 2018 και ότι, συνεπώς, δεν προτίθενται να ενεργήσουν σε εφαρμογή της σύστασης του Συμβουλίου της 22ας Ιουνίου 2018. Το 2019, η κυβέρνηση σχεδιάζει να μειώσει το ονομαστικό έλλειμμα στο 2,38 % του ΑΕΠ, αλλά τα μέτρα δεν έχουν ακόμη προσδιοριστεί.

               (4)Στις 16 Οκτωβρίου 2018 οι ρουμανικές αρχές υπέβαλαν έκθεση σχετικά με τη δράση που ανέλαβαν σε εφαρμογή της σύστασης του Συμβουλίου της 22ας Ιουνίου 2018
                  4
               . Στην έκθεση οι αρχές επιβεβαιώνουν ότι στόχος τους για το 2018 παραμένει ονομαστικό έλλειμμα της τάξης του 2,96 % του ΑΕΠ. Για το 2019, οι αρχές θέτουν ως στόχο έλλειμμα ύψους 2,38 % του ΑΕΠ. Η έκθεση δεν αναφέρει νέα μέτρα για το 2018. Για το 2019, η έκθεση βασίζεται στη συγκράτηση των δαπανών για αμοιβές εργαζομένων, αγαθά και υπηρεσίες, χωρίς αυτό να στηρίζεται σε επαρκώς εμπεριστατωμένα και εγκεκριμένα ή τουλάχιστον εξαγγελθέντα με αξιόπιστο τρόπο μέτρα. Στο σκέλος των εσόδων, η έκθεση κάνει λόγο για παράταση ήδη υφιστάμενων μέτρων και για ορισμένες ενέργειες που αποσκοπούν στη βελτίωση της φορολογικής συμμόρφωσης. Συνολικά, ο δημοσιονομικός αντίκτυπος των αναφερθέντων μέτρων υπολείπεται της απαίτησης που διατυπώνεται στη σύσταση του Συμβουλίου της 22ας Ιουνίου 2018.

               (5)Το 2018, βάσει των φθινοπωρινών προβλέψεων της Επιτροπής για το 2018, η αύξηση των καθαρών πρωτογενών δημόσιων δαπανών αναμένεται να ανέλθει στο 11,3 %, υπερβαίνοντας κατά πολύ την τιμή αναφοράς για τις δαπάνες, ύψους 3,3 %. Το 2018 το διαρθρωτικό ισοζύγιο αναμένεται να παραμείνει σε γενικές γραμμές σταθερό, στο 3,3 % του ΑΕΠ. Ως εκ τούτου, και οι δύο πυλώνες καταδεικνύουν κίνδυνο απόκλισης από την απαιτούμενη προσαρμογή. Η τιμή αναφοράς για τις δαπάνες δείχνει απόκλιση της τάξης του 2,3 % του ΑΕΠ. Το διαρθρωτικό ισοζύγιο επιβεβαιώνει αυτή την ανάγνωση, καταδεικνύοντας μικρότερη απόκλιση, της τάξης του 0,8 % του ΑΕΠ. Το διαρθρωτικό ισοζύγιο επηρεάζεται θετικά από τον σημαντικά υψηλότερο αποπληθωριστή ΑΕΠ και από το υψηλότερο σημείο εκτίμησης για τη δυνητική αύξηση του ΑΕΠ σε σύγκριση με τον μεσοπρόθεσμο μέσο όρο στον οποίο βασίζεται η τιμή αναφοράς για τις δαπάνες. Αυτός ο αντίκτυπος αντισταθμίζεται μερικώς από τον αντίκτυπο της αύξησης των δημοσίων επενδύσεων που εξομαλύνεται στην τιμή αναφοράς για τις δαπάνες. Ως εκ τούτου, η συνολική αξιολόγηση επιβεβαιώνει τη μεγάλη απόκλιση από την προσαρμογή που συνιστά το Συμβούλιο.

               (6)Το 2019, βάσει των φθινοπωρινών προβλέψεων της Επιτροπής του 2018, η αύξηση των ονομαστικών δημοσίων δαπανών, εκτός των μέτρων διακριτικής ευχέρειας στο σκέλος των εσόδων και των έκτακτων μέτρων, αναμένεται ότι θα ανέλθει στο 7,5 %, υπερβαίνοντας κατά πολύ το ποσοστό αναφοράς για τις δαπάνες, ύψους 5,1 % (απόκλιση 0,7 % του ΑΕΠ από τη συνιστώμενη προσαρμογή). Το διαρθρωτικό ισοζύγιο αναμένεται να αυξηθεί κατά 0,1 % του ΑΕΠ, το δε έλλειμμα αναμένεται να διαμορφωθεί στο 3,4 % του ΑΕΠ (απόκλιση 0,9 % του ΑΕΠ). Ως εκ τούτου, δεδομένου ότι και οι δύο πυλώνες καταδεικνύουν παρόμοιου μεγέθους απόκλιση από την απαιτούμενη προσαρμογή το 2019, η συνολική αξιολόγηση επιβεβαιώνει την απόκλιση από την προσαρμογή που συνέστησε το Συμβούλιο.

               (7)Επιπλέον, οι φθινοπωρινές προβλέψεις της Επιτροπής του 2018 προβλέπουν έλλειμμα της γενικής κυβέρνησης ύψους 3,3 % το 2018 και 3,4 % το 2019, δηλαδή ανώτερο της οριζόμενης στη Συνθήκη τιμής αναφοράς ύψους 3 % του ΑΕΠ.

               (8)Τα ανωτέρω ευρήματα οδηγούν στο συμπέρασμα ότι η ανταπόκριση της Ρουμανίας στη σύσταση του Συμβουλίου της 22ας Ιουνίου 2018 ήταν ανεπαρκής. Η δημοσιονομική προσπάθεια δεν διασφαλίζει ότι ο ονομαστικός ρυθμός αύξησης των καθαρών πρωτογενών δημόσιων δαπανών δεν θα υπερβεί το 3,3 % το 2018 και το 5,1 % το 2019, ποσοστά που αντιστοιχούν σε ετήσια διαρθρωτική προσαρμογή ύψους 0,8 % του ΑΕΠ ανά έτος,

               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

               Άρθρο 1

               Η Ρουμανία δεν έχει αναλάβει αποτελεσματική δράση σε εφαρμογή της σύστασης του Συμβουλίου της 22ας Ιουνίου 2018.

               Άρθρο 2

               Η παρούσα απόφαση απευθύνεται στη Ρουμανία.

               Βρυξέλλες,

                     Για το Συμβούλιο

                     Ο Πρόεδρος

                     (1)

                        ΕΕ L 209 της 2.8.1997, σ. 1.

                     (2)

                        ΕΕ C 223 της 27.6.2018, σ. 3.

                     (3)

                        Οι καθαρές πρωτογενείς δημόσιες δαπάνες αποτελούνται από τις συνολικές δημόσιες δαπάνες, εξαιρουμένων των δαπανών για τόκους, των δαπανών για προγράμματα της Ένωσης που αναπληρώνονται στο σύνολό τους από ενωσιακά κονδύλια και των αλλαγών μη διακριτικής ευχέρειας στη χρηματοδότηση των παροχών ανεργίας. Ο εθνικά χρηματοδοτούμενος ακαθάριστος σχηματισμός παγίου κεφαλαίου εξομαλύνεται σε διάστημα τετραετίας. Συνυπολογίζονται τα μέτρα διακριτικής ευχέρειας στο σκέλος των εσόδων ή οι αυξήσεις εσόδων που είναι υποχρεωτικές διά νόμου. Έκτακτα μέτρα από πλευράς τόσο εσόδων όσο και δαπανών συμψηφίζονται.

                     (4)

                        Είναι διαθέσιμη στη διεύθυνση http://data.consilium.europa.eu/doc/document/ST-13279-2018-INIT/en/pdf


               ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 21.11.2018
            COM(2018) 806 final
            Σύσταση για
            ΑΠΟΦΑΣΗ ΤΟΥ ΣΥΜΒΟΥΛΙΟΥ
            με την οποία διαπιστώνεται ότι δεν έχει αναληφθεί αποτελεσματική δράση από την Ουγγαρία σε εφαρμογή της σύστασης του Συμβουλίου της 22ας Ιουνίου 2018.
            {SWD(2018) 504 final}

               Σύσταση για

               ΑΠΟΦΑΣΗ ΤΟΥ ΣΥΜΒΟΥΛΙΟΥ

               με την οποία διαπιστώνεται ότι δεν έχει αναληφθεί αποτελεσματική δράση από την Ουγγαρία σε εφαρμογή της σύστασης του Συμβουλίου της 22ας Ιουνίου 2018.

               ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

               Έχοντας υπόψη τη Συνθήκη για τη λειτουργία της Ευρωπαϊκής Ένωσης,

               Έχοντας υπόψη τον κανονισμό (ΕΚ) αριθ. 1466/97 του Συμβουλίου
                  1
               , και ιδίως το άρθρο 10 παράγραφος 2 τέταρτο εδάφιο,

               Έχοντας υπόψη τη σύσταση της Ευρωπαϊκής Επιτροπής,

               Εκτιμώντας τα ακόλουθα:

               (1)Στις 22 Ιουνίου 2018 το Συμβούλιο αποφάσισε, σύμφωνα με το άρθρο 121 παράγραφος 4 της Συνθήκης για τη λειτουργία της Ευρωπαϊκής Ένωσης (εφεξής «ΣΛΕΕ»), ότι στην Ουγγαρία υπήρχε σημαντική παρατηρηθείσα απόκλιση από την πορεία προσαρμογής για την επίτευξη του μεσοπρόθεσμου δημοσιονομικού στόχου του -1,5 % του ΑΕΠ.

               (2)Λόγω της διαπιστωθείσας σημαντικής απόκλισης, στις 22 Ιουνίου 2018 το Συμβούλιο εξέδωσε σύσταση
                  2
                να λάβει η Ουγγαρία τα αναγκαία μέτρα για να διασφαλίσει ότι ο ονομαστικός ρυθμός αύξησης των καθαρών πρωτογενών δημόσιων δαπανών
                  3
                δεν θα υπερβεί το 2,8 % το 2018, ποσοστό που αντιστοιχεί σε ετήσια διαρθρωτική προσαρμογή ύψους 1,0 % του ΑΕΠ. Συνέστησε στην Ουγγαρία να χρησιμοποιήσει όλα τα έκτακτα έσοδα για τη μείωση του ελλείμματος, ενώ τα μέτρα δημοσιονομικής εξυγίανσης θα πρέπει να εξασφαλίζουν τη διαρκή βελτίωση του διαρθρωτικού ισοζυγίου της γενικής κυβέρνησης με ευνοϊκό για την ανάπτυξη τρόπο. Το Συμβούλιο όρισε ως προθεσμία την 15η Οκτωβρίου 2018 για να υποβάλει η Ουγγαρία έκθεση σχετικά με τη δράση που ανέλαβε σε εφαρμογή της σύστασης αυτής.

               (3)Στις 18 και 19 Σεπτεμβρίου 2018 η Επιτροπή ανέλαβε αποστολή ενισχυμένης εποπτείας στην Ουγγαρία για τους σκοπούς της επιτόπιας παρακολούθησης σύμφωνα με το άρθρο -11 παράγραφος 2 του κανονισμού (ΕΚ) αριθ. 1466/97. Η Επιτροπή, αφού διαβίβασε τα προσωρινά ευρήματά της στις ουγγρικές αρχές για να διατυπώσουν παρατηρήσεις, υπέβαλε έκθεση με τα ευρήματά της στο Συμβούλιο στις 21 Νοεμβρίου 2018. Στη συνέχεια τα εν λόγω ευρήματα δημοσιοποιήθηκαν. Στην έκθεση της Επιτροπής διαπιστώνεται ότι οι ουγγρικές αρχές προτίθενται να διατηρήσουν τον στόχο για ονομαστικό έλλειμμα της τάξης 2,4 % του ΑΕΠ το 2018, όπως έχει οριστεί στο πρόγραμμα σύγκλισης για το 2018 και ότι, συνεπώς, δεν προτίθενται να ενεργήσουν σε εφαρμογή της σύστασης του Συμβουλίου της 22ας Ιουνίου 2018.

               (4)Στις 15 Οκτωβρίου 2018 οι ουγγρικές αρχές υπέβαλαν έκθεση σχετικά με τη δράση που ανέλαβαν σε εφαρμογή της σύστασης του Συμβουλίου της 22ας Ιουνίου 2018
                  4
               . Στην έκθεση οι αρχές επιβεβαιώνουν ότι στόχος τους για το 2018 παραμένει ονομαστικό έλλειμμα της τάξης του 2,4 % του ΑΕΠ. Σε σύγκριση με τις δημοσιονομικές προβολές που περιέχονται στο πρόγραμμα σύγκλισης του 2018, οι αρχές αναμένουν σημαντικά υψηλότερα φορολογικά έσοδα και εξοικονόμηση πόρων λόγω του μειωμένου κόστους συγχρηματοδότησης των έργων που χρηματοδοτούνται από τον προϋπολογισμό της Ένωσης. Ωστόσο, προγραμματίζουν πρόσθετες δαπάνες που αντισταθμίζουν πλήρως το αποτέλεσμα μείωσης του ελλείμματος που έχουν οι εν λόγω εξελίξεις. Τα αναφερθέντα νέα μέτρα διακριτικής ευχέρειας δεν έχουν σημαντικό αντίκτυπο στο δημοσιονομικό αποτέλεσμα του 2018 και, ως εκ τούτου, υπολείπονται της απαίτησης που διατυπώνεται στη σύσταση του Συμβουλίου της 22ας Ιουνίου 2018.

               (5)Το 2018, βάσει των φθινοπωρινών προβλέψεων της Επιτροπής του 2018, η αύξηση των δημοσίων δαπανών, εκτός των μέτρων διακριτικής ευχέρειας στο σκέλος των εσόδων και των έκτακτων μέτρων, εκτιμάται σε 7,0 %, υπερβαίνοντας κατά πολύ το συνιστώμενο ποσοστό αναφοράς που προβλέπει αύξηση 2,8 % (απόκλιση ύψους 1,6 % του ΑΕΠ). Το διαρθρωτικό ισοζύγιο αναμένεται να επιδεινωθεί κατά 0,4 % του ΑΕΠ, έναντι συνιστώμενης βελτίωσης ύψους 1,0 % του ΑΕΠ (απόκλιση 1,4 % του ΑΕΠ). Επομένως, και οι δύο πυλώνες καταδεικνύουν μεγάλη απόκλιση από τη συνιστώμενη προσαρμογή. Η ανάγνωση της τιμής αναφοράς για τις δαπάνες επηρεάζεται αρνητικά από τρία στοιχεία, ήτοι τον χαμηλότερο από τις τρέχουσες εκτιμήσεις μεσοπρόθεσμο δυνητικό ρυθμό ανάπτυξης, τον αποπληθωριστή ΑΕΠ στον οποίο βασίζεται η τιμή αναφοράς για τις δαπάνες, καθώς και την έμμεση επίδραση ορισμένων μέτρων στα έσοδα. Μετά την προσαρμογή για τους παράγοντες αυτούς, η τιμή αναφοράς για τις δαπάνες φαίνεται ότι αποτυπώνει επαρκώς τη δημοσιονομική προσπάθεια και εξακολουθεί να καταδεικνύει απόκλιση. Η αξιολόγηση του διαρθρωτικού ισοζυγίου οδηγεί σε παρόμοιο αποτέλεσμα. Το διαρθρωτικό ισοζύγιο επηρεάζεται αρνητικά από υστέρηση των εσόδων, η οποία όμως αντισταθμίζεται μερικώς από το αποτέλεσμα του υψηλότερου σημείου εκτίμησης για τη δυνητική αύξηση του ΑΕΠ σε σύγκριση με το μεσοπρόθεσμο μέσο όρο στον οποίο βασίζεται η τιμή αναφοράς για τις δαπάνες. Ως εκ τούτου, η συνολική αξιολόγηση επιβεβαιώνει τη μεγάλη απόκλιση από τη συνιστώμενη προσαρμογή.

               (6)Τα ανωτέρω ευρήματα οδηγούν στο συμπέρασμα ότι η ανταπόκριση της Ουγγαρίας στη σύσταση του Συμβουλίου της 22ας Ιουνίου 2018 ήταν ανεπαρκής. Η δημοσιονομική προσπάθεια δεν διασφαλίζει ότι ο ονομαστικός ρυθμός αύξησης των καθαρών πρωτογενών δημόσιων δαπανών δεν υπερβαίνει το 2,8 % το 2018, ποσοστό που αντιστοιχεί σε ετήσια διαρθρωτική προσαρμογή ύψους 1,0 % του ΑΕΠ,

               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

               Άρθρο 1

               Η Ουγγαρία δεν έλαβε αποτελεσματική δράση σε εφαρμογή της σύστασης του Συμβουλίου της 22ας Ιουνίου 2018.

               Άρθρο 2

               Η παρούσα απόφαση απευθύνεται στην Ουγγαρία.

               Βρυξέλλες,

                     Για το Συμβούλιο

                     Ο Πρόεδρος

                     (1)

                        ΕΕ L 209 της 2.8.1997, σ. 1.

                     (2)

                        ΕΕ C 223 της 27.6.2018, σ. 1.

                     (3)

                        Οι καθαρές πρωτογενείς δημόσιες δαπάνες αποτελούνται από τις συνολικές δημόσιες δαπάνες, εξαιρουμένων των δαπανών για τόκους, των δαπανών για προγράμματα της Ένωσης που αναπληρώνονται στο σύνολό τους από ενωσιακά κονδύλια και των αλλαγών μη διακριτικής ευχέρειας στη χρηματοδότηση των παροχών ανεργίας. Ο εθνικά χρηματοδοτούμενος ακαθάριστος σχηματισμός παγίου κεφαλαίου εξομαλύνεται σε διάστημα τετραετίας. Συνυπολογίζονται τα μέτρα διακριτικής ευχέρειας στο σκέλος των εσόδων ή οι αυξήσεις εσόδων που είναι υποχρεωτικές διά νόμου. Έκτακτα μέτρα από πλευράς τόσο εσόδων όσο και δαπανών συμψηφίζονται.

                     (4)

                        https://ec.europa.eu/info/files/hungary-report-council-recommendations-under-significant-deviation-procedure_en


               ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 30.11.2018
            COM(2018) 776 final
            Σύσταση για
            ΑΠΟΦΑΣΗ ΤΟΥ ΣΥΜΒΟΥΛΙΟΥ
            που επιτρέπει την έναρξη διαπραγματεύσεων για τη σύναψη συμφωνίας μεταξύ της Ευρωπαϊκής Ένωσης και καθεμίας από τις νότιες χώρες της Ευρωπαϊκής Πολιτικής Γειτονίας, προκειμένου να συμφωνηθούν οι όροι και οι προϋποθέσεις για την επέκταση της παροχής της Ευρωπαϊκής Υπηρεσίας Υπέρθεσης για τη Γεωστατική Πλοήγηση (EGNOS) στην Ευρωπαϊκή Πολιτικής Γειτονίας

               ΑΙΤΙΟΛΟΓΙΚΗ ΕΚΘΕΣΗ

               1.ΠΛΑΙΣΙΟ ΤΗΣ ΠΡΟΤΑΣΗΣ

               •Αιτιολόγηση και στόχοι της πρότασης

               Το Ευρωπαϊκό Σύστημα Πλοήγησης με Υπέρθεση Γεωστατικών Δορυφόρων (EGNOS) καθιστά τα ανοικτά σήματα δορυφορικής πλοήγησης κατάλληλα για κρίσιμες από άποψη ασφάλειας εφαρμογές στις μεταφορές, όπως κατά την πλοήγηση και την προσγείωση αεροσκαφών, όπου υπάρχουν λίγα ή καθόλου ραδιοβοηθήματα εδάφους.

               Το EGNOS μαζί με το Galileo αποτελούν τα δύο προγράμματα δορυφορικής πλοήγησης της Ευρωπαϊκής Ένωσης, τα οποία διέπονται από τον κανονισμό GNSS
                  1
               .

               Η συνεργασία στον τομέα της δορυφορικής πλοήγησης μεταξύ των νότιων χωρών της Ευρωπαϊκής Πολιτικής Γειτονίας
                  2
                και της ΕΕ εντάσσεται στο πλαίσιο της ευρωμεσογειακής συνεργασίας στον τομέα των μεταφορών. Ως μέρος της ευρωπαϊκής πολιτικής γειτονίας
                  3
               , η ευρωμεσογειακή συνεργασία στον τομέα των μεταφορών βασίζεται στο πλαίσιο που καθιερώθηκε στη Βαρκελώνη (1995), ενώ, από το 2008 και εξής, έχει εξελιχθεί στην Ένωση για τη Μεσόγειο σύμφωνα με την κοινή δήλωση
                  4
                που εγκρίθηκε στη σύνοδο των αρχηγών κρατών και κυβερνήσεων.

                  Στο άρθρο 2 παράγραφος 5 τρίτο εδάφιο του κανονισμού (ΕΕ) 1285/2013 («κανονισμός GNSS»)
                     5
                   ορίζεται ότι η γεωγραφική κάλυψη του συστήματος της Ευρωπαϊκής Υπηρεσίας Υπέρθεσης για τη Γεωστατική Πλοήγηση (EGNOS) μπορεί να επεκταθεί στις χώρες της Ευρωπαϊκής Πολιτικής Γειτονίας (ΕΠΓ), υπό την προϋπόθεση ότι πληρούνται οι όροι τεχνικής εφαρμογής και με βάση τις διεθνείς συμφωνίες. Η επέκταση αυτή δεν πρέπει να καθυστερήσει την επέκταση της γεωγραφικής κάλυψης του EGNOS σε ολόκληρα τα εδάφη των κρατών μελών που βρίσκονται στην Ευρώπη.

               Η επέκταση του EGNOS προς τις νότιες χώρες της ΕΠΓ πληροί τα εν λόγω κριτήρια και θα ακολουθήσει τις αρχικές πρωτοβουλίες που έχουν αναληφθεί για την εγκατάσταση ορισμένων σταθμών εδάφους του EGNOS εκτός της Ευρώπης. Έχει τον διττό στόχο να ενισχύσει την κάλυψη του EGNOS στην περιφέρεια της ΕΕ και να καλύψει τις νότιες χώρες της ΕΠΓ ώστε να είναι δυνατή η προσέλκυση χρηστών.

               Η επέκταση του EGNOS στις νότιες χώρες της ΕΠΓ δεν θα καθυστερήσει την επέκταση της γεωγραφικής κάλυψης του EGNOS σε ολόκληρη την ΕΕ. Αντίθετα, θα συμβάλει στην καλύτερη κάλυψη των περιφερειών που βρίσκονται στα νότια/νοτιοανατολικά/νοτιοδυτικά της ΕΕ, και ιδίως  στα πορτογαλικά και ισπανικά νησιά του Ατλαντικού Ωκεανού, καθώς και στην Κύπρο, την Ελλάδα, τη Μάλτα και την Ιταλία.

               Η ανάλυση που διενεργήθηκε το 2015 από τον Ευρωπαϊκό Οργανισμό Διαστήματος
                  6
               , η οποία ενισχύθηκε από την προσφορά της βιομηχανίας το 2017 για την ανάπτυξη της έκδοσης 3 του EGNOS, επιβεβαίωσε τη δυνατότητα τεχνικής εφαρμογής αυτής της επέκτασης και κατέληξε στο συμπέρασμα ότι θα αρκέσουν τρεις σταθμοί εδάφους του EGNOS για να καλυφθεί ολόκληρος ο εναέριος χώρος των νότιων χωρών της ΕΠΓ.

               Από το 2009, τα αρμόδια τμήματα της Επιτροπής συνεργάζονται με την Ευρωπαϊκή Υπηρεσία Εξωτερικής Δράσης (ΕΥΕΔ) με σκοπό την επέκταση της κάλυψης του EGNOS προς την νότια Μεσόγειο (δηλ. στις νότιες χώρες της ΕΠΓ) και την έναρξη παροχής της υπηρεσίας ασφάλειας της ζωής (SoL) του EGNOS  στην αεροπορία και σε άλλους τομείς των μεταφορών. Η επέκταση της κάλυψης του EGNOS είναι μια αμοιβαία επωφελής πρωτοβουλία. Για την ΕΕ θα ενισχύσει τους δεσμούς με τους γειτονικούς εταίρους και θα δημιουργήσει ευκαιρίες πρόσβασης στην αγορά για τη βιομηχανία της, ενώ οι νότιες χώρες της ΕΠΓ θα έχουν πρόσβαση στο EGNOS με οριακό κόστος, σε σύγκριση με τις δημόσιες επενδύσεις που έχει κάνει η ΕΕ μέχρι σήμερα.

               Έχει επιτευχθεί σημαντική πρόοδος με την πάροδο του χρόνου και έχει εκδηλωθεί μεγάλο ενδιαφέρον από τις αρχές του τομέα των μεταφορών των νοτίων χωρών της ΕΠΓ. Θεωρούν ότι η υπηρεσία ασφάλειας της ζωής (SoL) του EGNOS είναι ένα αποτελεσματικό μέσο για τη συμμόρφωση με τις απαιτήσεις του Διεθνούς Οργανισμού Πολιτικής Αεροπορίας (ΔΟΠΑ) και πιστεύουν ότι παρέχει τεχνολογία γενικής εφαρμογής για νέες υπηρεσίες και εφαρμογές σε άλλους τομείς των μεταφορών και πέραν αυτών.

                     7
                  Κατά συνέπεια, έξι από τις νότιες χώρες της ΕΠΓ έχουν εκφράσει επισήμως —την περίοδο 2014-2016 και στο υψηλότερο πολιτικό επίπεδο— το ενδιαφέρον τους να συνάψουν διεθνή συμφωνία με την ΕΕ για το EGNOS.

               Είναι σκόπιμο η ΕΕ να αντιδράσει θετικά στην προσδοκία των νότιων χωρών της ΕΠΓ για πρόσβαση στην υπηρεσία ασφάλειας της ζωής (SoL) του EGNOS. Η στρατηγική πτυχή μιας τέτοιας επέκτασης του EGNOS καθίσταται ακόμα πιο εμφανής υπό το πρίσμα των δραστηριοτήτων άλλων παρόχων παγκόσμιων δορυφορικών συστημάτων πλοήγησης στην περιοχή.

                  Μια ειδική διμερής διεθνής συμφωνία για το EGNOS με καθεμία από τις νότιες χώρες της ΕΠΓ θα θεσπίσει τα κατάλληλα συστήματα διακυβέρνησης, θα καθορίσει τους ρόλους και τις αρμοδιότητες κάθε Μέρους και θα αποφασίσει για τις οικονομικές ευθύνες της ανάπτυξης και λειτουργίας των απαιτούμενων υποδομών για την παροχή υπηρεσιών βασισμένων στο EGNOS σε κάθε νότια χώρα της ΕΠΓ.

               Στην παρούσα σύσταση έχουν ληφθεί υπόψη οι σχετικές με την ασφάλεια πτυχές της επέκτασης του EGNOS στις νότιες χώρες της ΕΠΓ, μεταξύ των οποίων και η αξιολόγηση από την ΕΥΕΔ της γεωπολιτικής κατάστασης στην περιοχή. Οι πτυχές που αφορούν την ασφάλεια θα εξακολουθήσουν να ελέγχονται και να παρακολουθούνται στη διάρκεια των σταδίων διαπραγμάτευσης και εγκατάστασης. Αυτό συνεπάγεται, μεταξύ άλλων, την επιλογή των τοποθεσιών για την εγκατάσταση της επίγειας υποδομής του EGNOS, καθώς και την προστασία τους κατά το στάδιο λειτουργίας του EGNOS στις νότιες χώρες της ΕΠΓ.

               •Συνέπεια με τις ισχύουσες διατάξεις στον τομέα πολιτικής

               Η επέκταση του EGNOS στις νότιες χώρες της ΕΠΓ περιλαμβάνεται στο περιφερειακό σχέδιο δράσης για τις μεταφορές 2014-20 και περιλαμβανόταν επίσης και στο Μεσογειακό ψήφισμα το 2013 και το 2014.

               Η επέκταση της υπηρεσίας ασφάλειας της ζωής (SoL) του EGNOS ώστε να καλύπτει όλη τη Βόρεια Αφρική και τη Μέση Ανατολή θα παράσχει υψηλό επίπεδο ασφάλειας κατά τις διαδικασίες προσγείωσης, ακόμα και σε μικρότερους, περιφερειακούς και τουριστικούς προορισμούς, και, κατά συνέπεια, θα εναρμονίσει το επίπεδο ασφάλειας μεταξύ της ΕΕ και των νότιων χωρών της ΕΠΓ, γεγονός που θα ωθήσει τις αεροπορικές εταιρείες που εκτελούν πτήσεις μεταξύ των δύο περιοχών να υιοθετήσουν το EGNOS.

               Τέλος, η επέκταση του EGNOS στις νότιες χώρες της ΕΠΓ συνάδει με άλλες παρεμφερείς επεκτάσεις του EGNOS ή συστημάτων που βασίζονται σ’ αυτό, και πιο συγκεκριμένα με την παρόμοια επέκταση στην Ουκρανία
                  8
                και την εγκατάσταση στην Αφρική δορυφορικών συστημάτων φασματικής επαύξησης (SBAS) που βασίζονται στην τεχνολογία EGNOS, σε πρώτο στάδιο με 17 χώρες του οργανισμού ASECNA
                  9
               . Συνεπώς, το EGNOS θα εξασφαλίσει ομοιόμορφη κάλυψη στην ευρωπαϊκή και την αφρικανική ήπειρο, επιτρέποντας έτσι ασφαλέστερες πτήσεις και προσγειώσεις.

               •Συνέπεια με άλλες πολιτικές της Ένωσης

               Τα ευρωπαϊκά συστήματα δορυφορικής πλοήγησης αποτελούν σημαντικά στοιχεία της πολιτικής της Ευρωπαϊκής Ένωσης για τη διασφάλιση της πλήρους ολοκλήρωσης των υποδομών χερσαίας, θαλάσσιας και αεροπορικής μεταφοράς για μια ασφαλή, απρόσκοπτη, οικονομική και φιλική προς το περιβάλλον πλοήγηση. Τα συστήματα αυτά έχουν προωθηθεί σε διεθνές επίπεδο, μεταξύ άλλων, με τη σύναψη συμφωνιών συνεργασίας για τη δορυφορική πλοήγηση με χώρες όπως το Μαρόκο, η Ουκρανία, οι ΗΠΑ, η Νορβηγία, η Ελβετία και η Νότια Κορέα.

               Στον τομέα της διαχείρισης της εναέριας κυκλοφορίας (ATM), όλες οι νότιες χώρες της ΕΠΓ αποσκοπούν στη συμμόρφωση με τις απαιτήσεις του ΔΟΠΑ, όσον αφορά την πλοήγηση βάσει επιδόσεων (PBN). Το EGNOS αποτελεί σημαντικό παράγοντα για τον εκσυγχρονισμό της ATM στην Ευρώπη και για την υλοποίηση του Ενιαίου Ευρωπαϊκού Ουρανού. Η επέκταση στις νότιες χώρες της ΕΠΓ θα συμβάλει στο να εξαλειφθεί ο κατακερματισμός των υπηρεσιών αεροναυτιλίας σε όλη τη Μεσόγειο. Η κάλυψη των νοτίων χωρών της ΕΠΓ από το EGNOS θα συμβάλει επίσης στη δημιουργία ενός ολοκληρωμένου ευρωμεσογειακού χώρου μεταφορών, ο οποίος θα καλύπτει σχεδόν ένα δισεκατομμύριο ανθρώπους στην ΕΕ και τις γειτονικές της χώρες.

               2.ΝΟΜΙΚΗ ΒΑΣΗ, ΕΠΙΚΟΥΡΙΚΟΤΗΤΑ ΚΑΙ ΑΝΑΛΟΓΙΚΟΤΗΤΑ

               •Νομική βάση

                  Το άρθρο 218 παράγραφος 3 και το άρθρο 218 παράγραφος 4 της Συνθήκης για τη λειτουργία της Ευρωπαϊκής Ένωσης.

               •Επικουρικότητα (σε περίπτωση μη αποκλειστικής αρμοδιότητας)

                  Οι στόχοι της πρότασης δεν μπορούν να επιτευχθούν από τα κράτη μέλη λόγω του ότι το πρόγραμμα δορυφορικής πλοήγησης EGNOS είναι ευρωπαϊκή πρωτοβουλία την οποία διαχειρίζεται η Ευρωπαϊκή Επιτροπή. Από την άποψη αυτή, το πεδίο εφαρμογής της προτεινόμενης συμφωνίας δεν είναι δυνατόν να περιοριστεί σε ένα και μόνο κράτος μέλος ή σε ομάδα κρατών μελών, αλλά αφορά την ΕΕ συνολικά.

                  Οποιαδήποτε εναλλακτική λύση (όπως το δίκτυο διμερών σχέσεων μεταξύ των κρατών μελών της ΕΕ και καθεμίας από τις νότιες χώρες της ΕΠΓ) θα ενείχε μεγάλο κίνδυνο αδυναμιών, καθυστερήσεων και αντιφάσεων, οι οποίες θα μπορούσαν γρήγορα να επιφέρουν υψηλότερες δαπάνες που θα βάραιναν τον προϋπολογισμού της Ένωσης. Η μη υλοποίηση της συνεργασίας μεταξύ της ΕΕ και καθεμίας από τις νότιες χώρες της ΕΠΓ για την παροχή υπηρεσιών EGNOS θα αποτελούσε χαμένη ευκαιρία για τη βιομηχανία της ΕΕ και, από στρατηγική άποψη, θα αποδυνάμωνε τη θέση της ΕΕ στη νότια περιοχή της ΕΠΓ.

                  Το άρθρο 29 του κανονισμού αριθ. 1285/2013 ορίζει ότι η Ένωση μπορεί να συνάψει συμφωνίες με τρίτες χώρες και διεθνείς οργανισμούς στο πλαίσιο των προγραμμάτων σύμφωνα με τη διαδικασία που προβλέπεται στο άρθρο 218 της ΣΛΕΕ

               •Αναλογικότητα

                  Η σύναψη της συμφωνίας είναι ανάλογη με τους προβλεπόμενους σκοπούς.

               •Επιλογή της νομικής πράξης

                  Το άρθρο 29 του κανονισμού 1285/2013 προβλέπει ρητώς τη σύναψη από την Ένωση διεθνών συμφωνιών στο πλαίσιο του EGNOS. Επιπλέον, το άρθρο 2 παράγραφος 5 τρίτο εδάφιο του εν λόγω κανονισμού προβλέπει ρητώς τη δυνατότητα επέκτασης της γεωγραφικής κάλυψης του συστήματος EGNOS και σε άλλες περιοχές του κόσμου, διευκρινίζοντας μεταξύ άλλων ότι η επέκταση αυτή θα μπορούσε να αφορά χώρες της Ευρωπαϊκής Πολιτικής Γειτονίας (ΕΠΓ). Διευκρινίζει επίσης ότι αυτό επιτυγχάνεται μέσω διεθνούς συμφωνίας, υπό την προϋπόθεση ότι πληρούνται οι όροι τεχνικής εφαρμογής.

               3.ΑΠΟΤΕΛΕΣΜΑΤΑ ΤΩΝ ΕΚ ΤΩΝ ΥΣΤΕΡΩΝ ΑΞΙΟΛΟΓΗΣΕΩΝ, ΤΩΝ ΔΙΑΒΟΥΛΕΥΣΕΩΝ ΜΕ ΤΑ ΕΝΔΙΑΦΕΡΟΜΕΝΑ ΜΕΡΗ ΚΑΙ ΤΩΝ ΕΚΤΙΜΗΣΕΩΝ ΕΠΙΠΤΩΣΕΩΝ

               •Διαβουλεύσεις με τα ενδιαφερόμενα μέρη

               Η χρήση των συστημάτων SBAS όπως το EGNOS στις νότιες χώρες της ΕΠΓ έχει εκτιμηθεί τόσο από κοινωνικοοικονομική όσο και από τεχνική άποψη. Τα αποτελέσματα της ανάλυσης έχουν κοινοποιηθεί και συζητηθεί με τους ενδιαφερόμενους φορείς και τις αρχές των νότιων χωρών της ΕΠΓ πολλές φορές στη διάρκεια των ετών συνεργασίας για το θέμα αυτό.

               Από το 2007 έως το 2015 τα ευρωμεσογειακά έργα GNSS I και II, τα οποία χρηματοδοτήθηκαν από την Επιτροπή, εγκατέστησαν ορισμένα στοιχεία της επίγειας υποδομής του EGNOS, τα οποία παρείχαν μια ελάχιστη κάλυψη και επέτρεψαν τη διενέργεια δοκιμών στους τομείς της τεχνικής, της μεταφοράς τεχνογνωσίας και της ανάπτυξης ικανοτήτων από τις τοπικές αρχές πολιτικής αεροπορίας, τους χρήστες του εναέριου χώρου και τους παρόχους υπηρεσιών αεροναυτιλίας, με σκοπό τον πειραματισμό στις διαδικασίες προσγείωσης και την εκτίμηση των οφελών. Σ’ αυτό το πλαίσιο, πραγματοποιήθηκε επίσης και μια ρυθμιστική ανάλυση, η οποία προσδιόρισε το ειδικό για την αεροπορία ρυθμιστικό πλαίσιο του ΔΟΠΑ στο οποίο θα βασίζεται η παροχή υπηρεσιών, καθώς και λεπτομερή, ανά χώρα σχέδια στρατηγικής και υλοποίησης της δορυφορικής πλοήγησης.

               Διενεργήθηκε επίσης μια ανάλυση κόστους-οφέλους (ΑΚΟ) ανά χώρα, η οποία επιβεβαίωσε τα θετικά καθαρά οφέλη της επέκτασης του EGNOS στις νότιες χώρες της ΕΠΓ, υπογραμμίζοντας τα θετικά αποτελέσματα του EGNOS για καθεμιά από αυτές στους τομείς της αεροπορίας και των πολυτροπικών μεταφορών. Η ΑΚΟ εκτίμησε ότι τα καθαρά οφέλη θα υπερβούν το 1 δισ. EUR για τη νότια περιοχή της ΕΠΓ. Οι αναλύσεις αυτές διενεργήθηκαν με πλήρη συμμετοχή των νότιων ομολόγων της ΕΠΓ και τα αποτελέσματα κοινοποιήθηκαν και συζητήθηκαν με τους εκπροσώπους και τους ενδιαφερόμενους φορείς των νότιων χωρών της ΕΠΓ στη διάρκεια διαφόρων ημερίδων. Τα συμπεράσματα όλων των ομάδων εργασίας των ευρωμεσογειακών έργων EuroMed GNSS το 2013, 2012 και 2011 ζητούν από την Επιτροπή να ολοκληρώσει την κάλυψη του νότιου εναέριου χώρου της ΕΠΓ από το EGNOS.

                  Η ανάντη διαστημική βιομηχανία της ΕΕ θα ωφεληθεί από την αγορά που συνδέεται με την εγκατάσταση της επίγειας υποδομής, ενώ η κατάντη βιομηχανία της ΕΕ (για τις εφαρμογές EGNOS) θα ωφεληθεί από τη διαθεσιμότητα ευρύτερης αγοράς. Ακόμα, θα ενισχυθούν η τεχνική συνεργασία και οι δεσμοί μεταξύ των ενωσιακών αρχών και παραγόντων του τομέα των μεταφορών και των ομολόγων τους από τις νότιες χώρες της ΕΠΓ, με αμοιβαία οφέλη και μακροπρόθεσμο στρατηγικό αντίκτυπο.

                  Έχει επίσης επιβεβαιωθεί ότι η επέκταση του EGNOS στις νότιες χώρες της ΕΠΓ δεν θα καθυστερήσει την ολοκλήρωση της γεωγραφικής κάλυψης του συστήματος EGNOS σε ολόκληρα τα εδάφη των κρατών μελών που γεωγραφικώς βρίσκονται στην Ευρώπη.

               •Συλλογή και χρήση εμπειρογνωσίας

                  Σχετικοί επιστημονικοί τομείς/τομείς εμπειρογνωσίας

                  Εμπειρογνώμονες στη δορυφορική πλοήγηση, εμπειρογνώμονες στους τομείς που σχετίζονται με τη χρήση του ακριβούς εντοπισμού θέσης μέσω δορυφόρου (αεροπορία, ναυτιλία, σιδηρόδρομικές και οδικές μεταφορές, γεωργία, διαχείριση της γης κ.λπ.).

                  Χρησιμοποιηθείσα μεθοδολογία

                  Εκτενείς διαβουλεύσεις και επαφές με τις σχετικές αρχές, τους ομολόγους και τους χρήστες στο πλαίσιο δύο έργων που χρηματοδοτήθηκαν από το πρόγραμμα EuroMed (EuroMed GNSS I, 2007-11 και EuroMed GNSS II, 2012-15). Η ανάλυση και η έρευνα πραγματοποιήθηκαν από βιομηχανικές κοινοπραξίες και από οργανισμούς της ΕΕ, των κρατών μελών και των νότιων χωρών της ΕΠΓ.

                  Κύριοι οργανισμοί/εμπειρογνώμονες που γνωμοδότησαν

                  Τα υπουργεία μεταφορών, οι αρχές πολιτικής αεροπορίας, τα αεροδρόμια, οι αερομεταφορείς όλων των νότιων χωρών της ΕΠΓ. Ο Ευρωπαϊκός Οργανισμός Διαστήματος, ο ευρωπαϊκός φορέας παροχής δορυφορικών υπηρεσιών, ο οργανισμός του ευρωπαϊκού GNSS (GSA), η Ευρωπαϊκή Υπηρεσία Εξωτερικής Δράσης (ΕΥΕΔ), εμπειρογνώμονες της διαστημικής βιομηχανίας, της δορυφορικής πλοήγησης και της αεροπορίας τόσο από την ΕΕ όσο και από τις νότιες χώρες της ΕΠΓ (π.χ. ο Οργανισμός Διαστήματος της Αλγερίας).

               Θεμελιώδη δικαιώματα

                  Δεν υπάρχουν επιπτώσεις στην προστασία των θεμελιωδών δικαιωμάτων.

               4.ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ

                  Οι κεφαλαιουχικές δαπάνες που σχετίζονται με την υλοποίηση της υποδομής για την παροχή υπηρεσιών SBAS με βάση το EGNOS σε κάθε νότια χώρα της ΕΠΓ θα καλυφθούν από κονδύλια της Ένωσης, και ιδίως εκείνα που χρηματοδοτούν την πολιτική γειτονίας της ΕΕ. Οι πρόσθετες επιχειρησιακές δαπάνες που συνδέονται με την εκμετάλλευση των SBAS με βάση το EGNOS σε κάθε νότια χώρα της ΕΠΓ θα χρηματοδοτούνται από κάθε νότια χώρα της ΕΠΓ.

                  Δεν υπάρχουν δημοσιονομικές επιπτώσεις από την παρούσα συμφωνία για τον ενωσιακό προϋπολογισμό που διατίθεται για τα ευρωπαϊκά προγράμματα GNSS. Σύμφωνα με το άρθρο 2 παράγραφος 5 τελευταίο εδάφιο του κανονισμού (EU) 1285/2013, το κόστος της επέκτασης αυτής δεν καλύπτεται από τους πόρους που διατίθενται για τα προγράμματα Galileo και EGNOS.

               Σύσταση για

               ΑΠΟΦΑΣΗ ΤΟΥ ΣΥΜΒΟΥΛΙΟΥ

               που επιτρέπει την έναρξη διαπραγματεύσεων για τη σύναψη συμφωνίας μεταξύ της Ευρωπαϊκής Ένωσης και καθεμίας από τις νότιες χώρες της Ευρωπαϊκής Πολιτικής Γειτονίας, προκειμένου να συμφωνηθούν οι όροι και οι προϋποθέσεις για την επέκταση της παροχής της Ευρωπαϊκής Υπηρεσίας Υπέρθεσης για τη Γεωστατική Πλοήγηση (EGNOS) στην Ευρωπαϊκή Πολιτικής Γειτονίας

               ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

               Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 218 παράγραφοι 3 και 4,

               Έχοντας υπόψη τη σύσταση της Ευρωπαϊκής Επιτροπής,

               Εκτιμώντας τα ακόλουθα:

               (1)Πληρούνται οι προϋποθέσεις του άρθρου 2 παράγραφος 5 του κανονισμού (ΕΕ) αριθ. 1285/2013, όσον αφορά τους όρους τεχνικής εφαρμογής και την εξασφάλιση ότι δεν προκύπτει καθυστέρηση όσον αφορά τη γεωγραφική κάλυψη του συστήματος EGNOS σε ολόκληρα τα εδάφη των κρατών μελών·

               (2)Ο κανονισμός (ΕΕ) αριθ. 1285/2013 προβλέπει ότι η Ένωση έχει την κυριότητα όλων των υλικών και άυλων περιουσιακών στοιχείων που δημιουργούνται ή αναπτύσσονται στο πλαίσιο του προγράμματος EGNOS, ότι η Ένωση μπορεί να συνάψει συμφωνίες με τρίτες χώρες και διεθνείς οργανισμούς στο πλαίσιο του προγράμματος αυτού και ότι το κόστος τυχόν επεκτάσεων της κάλυψης του συστήματος EGNOS πέραν της Ευρώπης δεν καλύπτεται από τους δημοσιονομικούς πόρους που διατίθενται βάσει του εν λόγω κανονισμού·

               Θα πρέπει να ξεκινήσουν διαπραγματεύσεις με σκοπό τη σύναψη συμφωνίας με καθεμία από τις νότιες χώρες της Ευρωπαϊκής Πολιτικής Γειτονίας (ΕΠΓ), στην οποία να καθορίζονται οι όροι και οι προϋποθέσεις για την παροχή δορυφορικών υπηρεσιών φασματικής επαύξησης (SBAS) βασιζόμενων στην Ευρωπαϊκή Υπηρεσία Υπέρθεσης για τη Γεωστατική Πλοήγηση (EGNOS) στις νότιες χώρες της ΕΠΓ,

               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

               Άρθρο 1

               Η Επιτροπή εξουσιοδοτείται να διαπραγματευθεί, εξ ονόματος της Ένωσης, διεθνή συμφωνία με κάθε νότια χώρα της ΕΠΓ σχετικά με τους όρους και τις προϋποθέσεις για την παροχή δορυφορικών υπηρεσιών φασματικής επαύξησης (SBAS) στις νότιες χώρες της ΕΠΓ με βάση το σύστημα EGNOS.

               Άρθρο 2

               Οι οδηγίες διαπραγμάτευσης παρατίθενται στο παράρτημα.

               Άρθρο 3

               Οι διαπραγματεύσεις διεξάγονται σε συνεννόηση με [να προστεθεί από το Συμβούλιο: το όνομα της επιτροπής που αποτελείται από εκπροσώπους των κρατών μελών].

               Άρθρο 4

               Η παρούσα απόφαση απευθύνεται στην Επιτροπή.

               Βρυξέλλες,

                     Για το Συμβούλιο

                     Ο Πρόεδρος

                     (1)

                        Η έκφραση «σύστημα EGNOS» αναφέρεται στις διαστημικές και τις επίγειες υποδομές, στο υλισμικό και το λογισμικό που καθιστούν εφικτή την παροχή του σήματος EGNOS Ασφάλεια της ζωής (SoL). Το σήμα EGNOS SoL γίνεται υπηρεσία EGNOS όταν η τοπική Αρχή Πολιτικής Αεροπορίας το επιτρέπει, σύμφωνα με τις διεθνείς αεροπορικές απαιτήσεις. Η έκφραση «πρόγραμμα EGNOS» αναφέρεται στη διαχείριση του συστήματος και της υπηρεσίας EGNOS, η οποία έχει ανατεθεί στην Ευρωπαϊκή Επιτροπή.

                     (2)

                        Επί του παρόντος: Μαρόκο, Αλγερία, Τυνησία, Λιβύη, Αίγυπτος, Συρία, Ιορδανία, Παλαιστίνη*, Ισραήλ, Λίβανος. Όπως ορίζεται στο παράρτημα 1 του κανονισμού (ΕΕ) αριθ. 232/2014 του Ευρωπαϊκού Κοινοβουλίου και του Συμβουλίου, της 11ης Μαρτίου 2014, για τη θέσπιση Ευρωπαϊκού Μηχανισμού Γειτονίας. Η ονομασία αυτή δεν πρέπει να ερμηνεύεται ως αναγνώριση του Κράτους της Παλαιστίνης και δεν θίγει τις επιμέρους θέσεις των κρατών μελών σχετικά με το θέμα αυτό.

                     (3)

                        ΚΟΙΝΗ ΑΝΑΚΟΙΝΩΣΗ ΠΡΟΣ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ, ΤΟ ΣΥΜΒΟΥΛΙΟ,

                     ΤΗΝ ΕΥΡΩΠΑΪΚΗ ΟΙΚΟΝΟΜΙΚΗ ΚΑΙ ΚΟΙΝΩΝΙΚΗ ΕΠΙΤΡΟΠΗ ΚΑΙ ΤΗΝ ΕΠΙΤΡΟΠΗ ΤΩΝ ΠΕΡΙΦΕΡΕΙΩΝ Επανεξέταση της Ευρωπαϊκής Πολιτικής Γειτονίας, JOIN(2015) 50 final.

                     (4)

                  http://ufmsecretariat.org/wp-content/uploads/2012/09/ufm_paris_declaration1.pdf

                     (5)

                        ΚΑΝΟΝΙΣΜΟΣ (ΕΕ) αριθ. 1285/2013 ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ, της 11ης Δεκεμβρίου 2013, για την εφαρμογή και εκμετάλλευση των ευρωπαϊκών συστημάτων δορυφορικής πλοήγησης και την κατάργηση του κανονισμού (ΕΚ) αριθ. 876/2002 του Συμβουλίου και του κανονισμού (ΕΚ) αριθ. 683/2008 του Ευρωπαϊκού Κοινοβουλίου και του Συμβουλίου.

                     (6)

                        ESA, EGNOS Project Office (EPO), FWC-2 WP-STA-004, 12 Μαρτίου 2015.

                     (7)

                        Η Αλγερία, η Τυνησία, η Λιβύη, η Ιορδανία, ο Λίβανος και το Ισραήλ απηύθυναν επιστολές στα μέλη του Σώματος των Επιτρόπων.

                     (8)

                        Στις 12 Απριλίου 2018 το Συμβούλιο της Ευρωπαϊκής Ένωσης εξέδωσε απόφαση (6934/18) με την οποία εξουσιοδοτεί την Επιτροπή να αρχίσει διαπραγματεύσεις για διεθνή συμφωνία με την Ουκρανία, με αντικείμενο την επέκταση του EGNOS στον εναέριο χώρο της.

                     (9)

                        Στις 8 Δεκεμβρίου 2016 η Επιτροπή υπέγραψε συμφωνία συνεργασίας μεταξύ της Ευρωπαϊκής Ένωσης και του Οργανισμού για την Ασφάλεια της Αεροναυτιλίας στην Αφρική και τη Μαδαγασκάρη (ASECNA) σχετικά με την ανάπτυξη της δορυφορικής ραδιοπλοήγησης και την παροχή συναφών υπηρεσιών εντός της ζώνης αρμοδιότητας του οργανισμού ASECNA προς όφελος της πολιτικής αεροπορίας

    ---documentbreak---

               ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 30.11.2018
            COM(2018) 776 final
            ΠΑΡΑΡΤΗΜΑ
            της
            σύστασης για ΑΠΟΦΑΣΗ ΤΟΥ ΣΥΜΒΟΥΛΙΟΥ
            που επιτρέπει την έναρξη διαπραγματεύσεων για τη σύναψη συμφωνίας μεταξύ της Ευρωπαϊκής Ένωσης και καθεμίας από τις νότιες χώρες της Ευρωπαϊκής Πολιτικής Γειτονίας, προκειμένου να συμφωνηθούν οι όροι και οι προϋποθέσεις για την επέκταση της παροχής της Ευρωπαϊκής Υπηρεσίας Υπέρθεσης για τη Γεωστατική Πλοήγηση (EGNOS) στην Ευρωπαϊκή Πολιτική Γειτονίας

               ΠΑΡΑΡΤΗΜΑ
               Οδηγίες για τις διαπραγματεύσεις με σκοπό τη σύναψη συμφωνίας μεταξύ της Ευρωπαϊκής Ένωσης και καθεμίας από τις νότιες χώρες της Ευρωπαϊκής Πολιτικής Γειτονίας (ΕΠΓ), προκειμένου να συμφωνηθούν οι όροι και οι προϋποθέσεις για την παροχή δορυφορικών υπηρεσιών φασματικής επαύξησης (SBAS) βασιζόμενων στην Ευρωπαϊκή Υπηρεσία Υπέρθεσης για τη Γεωστατική Πλοήγηση (EGNOS) στις νότιες χώρες της ΕΠΓ

               (1)Η Επιτροπή θα διαπραγματευτεί μια διεθνή συμφωνία με καθεμία από τις νότιες χώρες της Ευρωπαϊκής Πολιτικής Γειτονίας (ΕΠΓ) για την παροχή δορυφορικών υπηρεσιών φασματικής επαύξησης βασιζόμενων στην Ευρωπαϊκή Υπηρεσία Υπέρθεσης για τη Γεωστατική Πλοήγηση (EGNOS) στις νότιες χώρες της ΕΠΓ.

               (2)Η Επιτροπή θα διεξαγάγει τις διαπραγματεύσεις σε συνεννόηση με [,] η οποία ενεργεί ως ειδική επιτροπή, και θα υποβάλει εκθέσεις σχετικά με την έκβαση των διαπραγματεύσεων και, κατά περίπτωση, σχετικά με τυχόν προβλήματα που ενδέχεται να προκύψουν κατά τις διαπραγματεύσεις.

               1.ΣΚΟΠΟΣ ΤΗΣ ΔΙΑΠΡΑΓΜΑΤΕΥΣΗΣ

               Σκοπός των διαπραγματεύσεων είναι η επίτευξη συμφωνίας σχετικά με τη θέσπιση των όρων και των προϋποθέσεων για τη συνεργασία με κάθε νότια χώρα της ΕΠΓ όσον αφορά την παροχή δορυφορικών υπηρεσιών φασματικής επαύξησης βασιζόμενων στο σύστημα EGNOS.

               2.ΠΕΔΙΟ ΕΦΑΡΜΟΓΗΣ ΤΗΣ ΣΥΜΦΩΝΙΑΣ

               Κάθε συμφωνία θα καλύπτει ιδίως τους ακόλουθους τομείς:

               (1)Διατάξεις σχετικά με τη συνεργασία: δραστηριότητες συνεργασίας για την εγκατάσταση και τη λειτουργία των υπηρεσιών SBAS στις χώρες της ΕΠΓ. Αυτές καλύπτουν, μεταξύ άλλων: την προώθηση του προγράμματος και των υπηρεσιών EGNOS· την υποστήριξη για την υλοποίηση και λειτουργία τους· τη συνεργασία σε θέματα συχνότητας (με την επιφύλαξη των ενωσιακών διαδικασιών
                  1
               )· την τυποποίηση και όλα τα θέματα που αφορούν τα συστήματα δορυφορικής πλοήγησης τα οποία διαχειρίζονται διεθνείς οργανισμοί και οργανώσεις· την έρευνα και την ανάπτυξη. Η συνεργασία πρέπει να συμμορφώνεται με τις υπάρχουσες συμφωνίες και υποχρεώσεις συνεργασίας, στις οποίες συμπεριλαμβάνονται η μη διάδοση και ο έλεγχος των εξαγωγών
                  2
               , και ισχύει με την επιφύλαξη των μέτρων που αφορούν την εθνική ασφάλεια.

               (2)Δημοσιονομικές διατάξεις: συμμετοχή κάθε νότιας χώρας της ΕΠΓ στις πρόσθετες επιχειρησιακές δαπάνες για τη συντήρηση του συστήματος EGNOS, το οποίο επεκτείνεται για να επιτρέψει την κάλυψη της υπηρεσίας ασφάλειας της ζωής (SoL) στις νότιες χώρες της EΠΓ· χρηματοοικονομική στήριξη από την ΕΕ για την επέκταση της υπηρεσίας ασφάλειας της ζωής (SoL) στις νότιες χώρες της ΕΠΓ. Σύμφωνα με το άρθρο 2 παράγραφος 5 τελευταίο εδάφιο του κανονισμού (EU) 1285/2013, αυτού του είδους η στήριξη σε καμία περίπτωση δεν μπορεί να χρηματοδοτηθεί από τις εισφορές στον προϋπολογισμό που προβλέπονται για την ευρωπαϊκή δορυφορική πλοήγηση και καλύπτονται από το άρθρο του 9 του κανονισμού (ΕΕ) αριθ. 1285/2013.

               (3)Καθιέρωση κατάλληλων μηχανισμών συνεργασίας για τη διαχείριση της συμφωνίας, θέσπιση του κατάλληλου καθεστώτος ευθύνης για την παροχή των υπηρεσιών του EGNOS. Εγγύηση από κάθε νότια χώρα της ΕΠΓ ότι θα παράσχει το κατάλληλο καθεστώς (προνόμια, ασυλίες κ.λπ.) σε κάθε πιθανή εγκατάσταση —ιδιοκτησία της ΕΕ ή μισθωμένη από αυτήν— του EGNOS στο έδαφός της, καθώς και εγγυήσεις ότι κάθε νότια χώρα της ΕΠΓ θα προβαίνει στην απαραίτητη παρακολούθηση ασφαλείας, κοινοποίηση και προστασία του συστήματος και των τοποθεσιών του EGNOS, διατάξεις για την επίλυση των διαφορών μεταξύ των Μερών.

               (4)Τήρηση των σχετικών διατάξεων των Συνθηκών και της εφαρμοστέας ενωσιακής νομοθεσίας, συμπεριλαμβανομένων του κανονισμού (ΕΕ) αριθ. 1285/2013
                  3
                και του κανονισμού (ΕΕ) αριθ. 912/2010
                  4
               , ιδίως όσον αφορά τη διακυβέρνηση του προγράμματος EGNOS.

               (5)Συμμόρφωση των στοιχείων του συστήματος EGNOS που θα εγκατασταθούν στα εδάφη των νότιων χωρών της ΕΠΓ με τις απαιτήσεις ασφαλείας.

               (6)Συμπερίληψη ρήτρας καταγγελίας που να επιτρέπει να αντιμετωπίζονται καταστάσεις στις οποίες οι μεμονωμένες νότιες χώρες της ΕΠΓ δεν θα τηρούσαν τις υποχρεώσεις που υπέχουν δυνάμει της συμφωνίας.

                     (1)

                        Πολιτική για το ραδιοφάσμα βάσει της απόφασης αριθ. 676/2002/ΕΚ του Ευρωπαϊκού Κοινοβουλίου και του Συμβουλίου, της 7ης Μαρτίου 2002, (απόφαση ραδιοφάσματος), η οποία θεσπίζει τον συντονισμό σε θέματα ραδιοφάσματος σε επίπεδο ΕΕ, μεταξύ άλλων τον συντονισμό με τις αρμοδιότητες της CEPT για τις τεχνικές πτυχές και την εκπροσώπηση των ενωσιακών συμφερόντων στο πλαίσιο της Διεθνούς Ένωσης Τηλεπικοινωνιών (ITU).

                     (2)

                        ΕΕ L 159 της 30ής Ιουνίου 2000, ρύθμιση του Wassenaar και καθεστώς ελέγχου πυραυλικής τεχνολογίας (MTCR).

                     (3)

                        Κανονισμός (ΕΕ) αριθ. 1285/2013 του Ευρωπαϊκού Κοινοβουλίου και του Συμβουλίου, της 11ης Δεκεμβρίου 2013, για την εφαρμογή και εκμετάλλευση των ευρωπαϊκών συστημάτων δορυφορικής πλοήγησης και την κατάργηση του κανονισμού (ΕΚ) αριθ. 876/2002 του Συμβουλίου και του κανονισμού (ΕΚ) αριθ. 683/2008 του Ευρωπαϊκού Κοινοβουλίου και του Συμβουλίου, ΕΕ L 347 της 20.12.2013, σ. 1.

                     (4)

                        Κανονισμός (ΕΕ) αριθ. 912/2010 του Ευρωπαϊκού Κοινοβουλίου και του Συμβουλίου, της 22ας Σεπτεμβρίου 2010, για τη σύσταση Οργανισμού του ευρωπαϊκού GNSS, την ακύρωση του κανονισμού (ΕΚ) αριθ. 1321/2004 σχετικά με τη δημιουργία δομών διαχείρισης για τα ευρωπαϊκά προγράμματα δορυφορικής ραδιοπλοήγησης και την τροποποίηση του κανονισμού (ΕΚ) αριθ. 683/2008 του Ευρωπαϊκού Κοινοβουλίου και του Συμβουλίου, ΕΕ L 276 της 20/10/2010, σ. 11.


               ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 21.11.2018
            COM(2018) 805 final
            Σύσταση για
            ΣΥΣΤΑΣΗ ΤΟΥ ΣΥΜΒΟΥΛΙΟΥ
            με σκοπό τη διόρθωση της σημαντικής παρατηρηθείσας απόκλισης από την πορεία προσαρμογής για την επίτευξη του μεσοπρόθεσμου δημοσιονομικού στόχου στην Ουγγαρία
            {SWD(2018) 504 final}

               Σύσταση για

               ΣΥΣΤΑΣΗ ΤΟΥ ΣΥΜΒΟΥΛΙΟΥ

               με σκοπό τη διόρθωση της σημαντικής παρατηρηθείσας απόκλισης από την πορεία προσαρμογής για την επίτευξη του μεσοπρόθεσμου δημοσιονομικού στόχου

                  στην Ουγγαρία

               ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

               Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 121 παράγραφος 4,

               Έχοντας υπόψη τον κανονισμό (ΕΚ) αριθ. 1466/97 του Συμβουλίου, της 7ης Ιουλίου 1997, για την ενίσχυση της εποπτείας της δημοσιονομικής κατάστασης και την εποπτεία και τον συντονισμό των οικονομικών πολιτικών
                  1
               , και ιδίως το άρθρο 10 παράγραφος 2 δεύτερο εδάφιο,

               Έχοντας υπόψη τη σύσταση της Ευρωπαϊκής Επιτροπής,

               Εκτιμώντας τα ακόλουθα:

               (1)Στις 22 Ιουνίου 2018 το Συμβούλιο αποφάσισε, σύμφωνα με το άρθρο 121 παράγραφος 4 της Συνθήκης για τη λειτουργία της Ευρωπαϊκής Ένωσης (εφεξής «ΣΛΕΕ»), ότι στην Ουγγαρία υπάρχει σημαντική παρατηρηθείσα απόκλιση από την πορεία προσαρμογής για την επίτευξη του μεσοπρόθεσμου δημοσιονομικού στόχου και εξέδωσε σύσταση να λάβει η Ουγγαρία τα αναγκαία μέτρα για να διασφαλίσει ότι ο ονομαστικός ρυθμός αύξησης των καθαρών πρωτογενών δημόσιων δαπανών
                  2
                δεν θα υπερβεί το 2,8 % το 2018, ποσοστό που αντιστοιχεί σε ετήσια διαρθρωτική προσαρμογή της τάξης του 1,0 % του ΑΕΠ.
                  3
                Επίσης, συνέστησε στην Ουγγαρία να χρησιμοποιήσει όλα τα έκτακτα έσοδα για τη μείωση του ελλείμματος, ενώ τα μέτρα δημοσιονομικής εξυγίανσης θα πρέπει να εξασφαλίζουν τη διαρκή βελτίωση του διαρθρωτικού ισοζυγίου της γενικής κυβέρνησης με ευνοϊκό για την ανάπτυξη τρόπο. Το Συμβούλιο όρισε ως προθεσμία την 15η Οκτωβρίου 2018 για να υποβάλει η Ουγγαρία έκθεση σχετικά με τη δράση που ανέλαβε σε εφαρμογή της σύστασης αυτής.

               (2)Στις 13 Ιουλίου 2018 το Συμβούλιο συνέστησε στην Ουγγαρία να διασφαλίσει ότι, το 2018, συμμορφώνεται με τη σύσταση του Συμβουλίου της 22ας Ιουνίου 2018, ώστε να διορθωθεί η σημαντική απόκλιση από την πορεία προσαρμογής για την επίτευξη του μεσοπρόθεσμου δημοσιονομικού στόχου
                  4
               . Για το 2019, συνέστησε στην Ουγγαρία να διασφαλίσει ότι ο ονομαστικός ρυθμός αύξησης των καθαρών πρωτογενών δημόσιων δαπανών δεν θα υπερβεί το 3,9 %, ποσοστό που αντιστοιχεί σε ετήσια διαρθρωτική προσαρμογή ύψους 0,75 % του ΑΕΠ.

               (3)Στις 18 και 19 Σεπτεμβρίου 2018 η Επιτροπή ανέλαβε αποστολή ενισχυμένης εποπτείας στην Ουγγαρία για τους σκοπούς της επιτόπιας παρακολούθησης σύμφωνα με το άρθρο -11 παράγραφος 2 του κανονισμού (ΕΚ) αριθ. 1466/97. Η Επιτροπή, αφού διαβίβασε τα προσωρινά ευρήματά της στις ουγγρικές αρχές για να διατυπώσουν παρατηρήσεις, υπέβαλε έκθεση με τα ευρήματά της στο Συμβούλιο στις 21 Νοεμβρίου 2018. Στη συνέχεια τα εν λόγω ευρήματα δημοσιοποιήθηκαν.

               (4)Στις 15 Οκτωβρίου 2018 οι ουγγρικές αρχές υπέβαλαν την έκθεση σχετικά με την αποτελεσματική δράση που ανέλαβαν σε εφαρμογή της σύστασης του Συμβουλίου της 22ας Ιουνίου 2018
                  5
               . Λαμβανομένων υπόψη των πληροφοριών που παρείχαν οι αρχές στην έκθεσή τους και της συνολικής αξιολόγησης βάσει των φθινοπωρινών προβλέψεων της Επιτροπής του 2018, το Συμβούλιο της 21ης Νοεμβρίου 2018 κατέληξε στο συμπέρασμα ότι η Ουγγαρία δεν έχει αναλάβει αποτελεσματική δράση σε εφαρμογή της σύστασης του Συμβουλίου της 22ας Ιουνίου 2018.

               (5)Λόγω της μη ανάληψης αποτελεσματικής δράσης από την Ουγγαρία, και της σωρευμένης υψηλής απόκλισής της από την ενδεδειγμένη πορεία προσαρμογής για την επίτευξη του μεσοπρόθεσμου δημοσιονομικού στόχου της, είναι σκόπιμο να απευθυνθεί προς το εν λόγω κράτος μέλος αναθεωρημένη σύσταση δυνάμει του άρθρου 121 παράγραφος 4 της ΣΛΕΕ σχετικά με τα ενδεδειγμένα μέτρα που πρέπει να ληφθούν.

               (6)Βάσει των φθινοπωρινών προβλέψεων της Επιτροπής του 2018, το διαρθρωτικό έλλειμμα της Ουγγαρίας το 2017 αυξήθηκε κατά 1,7 % του ΑΕΠ στο 3,4 %, και το 2018 αναμένεται να επιδεινωθεί περαιτέρω κατά 0,4 % του ΑΕΠ στο 3,8 %. Συνεπώς, το 2018 το διαρθρωτικό έλλειμμα εκτιμάται ότι θα αποκλίνει κατά 2,3 % του ΑΕΠ από τον μεσοπρόθεσμο δημοσιονομικό στόχο του 1,5 %.

               (7)Για να διορθωθούν οι σωρευμένες αποκλίσεις και να επανέλθει η Ουγγαρία σε ενδεδειγμένη πορεία προσαρμογής κατόπιν των υπερβάσεων του παρελθόντος, η συνιστώμενη ετήσια διαρθρωτική προσαρμογή ύψους 0,75 % του ΑΕΠ για το 2019 σύμφωνα με τη σύσταση του Συμβουλίου προς την Ουγγαρία της 13ης Ιουλίου 2018, θα πρέπει να συμπληρωθεί με πρόσθετη και επίμονη προσπάθεια. Κρίνεται σκόπιμη πρόσθετη προσπάθεια ύψους 0,25 % του ΑΕΠ, δεδομένου του μεγέθους της σημαντικής απόκλισης που παρατηρήθηκε από τη συνιστώμενη πορεία προσαρμογής για την επίτευξη του μεσοπρόθεσμου στόχου. Η προσπάθεια αυτή θα επιταχύνει την επάνοδο στην πορεία προσαρμογής προς τον μεσοπρόθεσμο δημοσιονομικό στόχο.

               (8)Η απαιτούμενη βελτίωση του διαρθρωτικού ισοζυγίου κατά 1,0 % του ΑΕΠ το 2019 είναι συνεπής με ονομαστικό ρυθμό αύξησης των καθαρών πρωτογενών δημόσιων δαπανών που δεν θα υπερβαίνει το 3,3 % το 2019.

               (9)Η βελτίωση του διαρθρωτικού ισοζυγίου κατά 1,0 % του ΑΕΠ το 2019 μεταφράζεται σε ανάγκη λήψης μέτρων συνολικής απόδοσης της τάξης του 0,5 % του ΑΕΠ σε διαρθρωτικούς όρους σε σύγκριση με το ισχύον βασικό σενάριο αναφοράς του 2019 που περιλαμβάνεται στις φθινοπωρινές προβλέψεις της Επιτροπής του 2018, δεδομένης της προβλεπόμενης βελτίωσης του διαρθρωτικού ισοζυγίου το 2019.

               (10)Οι απαιτήσεις για το 2019, οι οποίες διατυπώνονται στην παρούσα σύσταση, αντικαθιστούν τα αντίστοιχα στοιχεία που ορίζονται στη δημοσιονομική σύσταση την οποία περιλαμβάνει η σύσταση του Συμβουλίου προς την Ουγγαρία της 13ης Ιουλίου 2018.

               (11)Η Ουγγαρία θα πρέπει να υποβάλει στο Συμβούλιο έκθεση σχετικά με τη δράση που ανέλαβε σε εφαρμογή της παρούσας σύστασης έως τις 15 Απριλίου 2019, ενδεχομένως στο πλαίσιο του προγράμματος σύγκλισης που υποβάλλεται σύμφωνα με το άρθρο 7 του κανονισμού (ΕΚ) αριθ. 1466/97.

               (12)Είναι σκόπιμο να δημοσιοποιηθεί η παρούσα σύσταση,

               ΣΥΝΙΣΤΑ ΣΤΗΝ ΟΥΓΓΑΡΙΑ:

               (1)να λάβει τα αναγκαία μέτρα για να διασφαλίσει ότι ο ονομαστικός ρυθμός αύξησης των καθαρών πρωτογενών δημόσιων δαπανών δεν θα υπερβεί το 3,3 % το 2019, ποσοστό που αντιστοιχεί σε ετήσια διαρθρωτική προσαρμογή ύψους 1,0 % του ΑΕΠ, θέτοντας έτσι το κράτος μέλος σε ενδεδειγμένη πορεία προσαρμογής για την επίτευξη του μεσοπρόθεσμου δημοσιονομικού στόχου.

               (2)να χρησιμοποιήσει όλα τα έκτακτα έσοδα για τη μείωση του ελλείμματος· τα μέτρα δημοσιονομικής εξυγίανσης θα πρέπει να εξασφαλίζουν τη διαρκή βελτίωση του διαρθρωτικού ισοζυγίου της γενικής κυβέρνησης με ευνοϊκό για την ανάπτυξη τρόπο.

               (3)να υποβάλει έκθεση στο Συμβούλιο έως τις 15 Απριλίου 2019 σχετικά με τη δράση που ανέλαβε σε εφαρμογή της παρούσας σύστασης· Η έκθεση θα πρέπει να παρέχει επαρκώς προσδιορισμένα μέτρα που έχουν εξαγγελθεί με αξιόπιστο τρόπο, συμπεριλαμβανομένων των δημοσιονομικών επιπτώσεων καθενός από αυτά, καθώς και επικαιροποιημένες και λεπτομερείς δημοσιονομικές προβολές για το 2019.

               Η παρούσα σύσταση απευθύνεται στην Ουγγαρία.

               Βρυξέλλες,

                     Για το Συμβούλιο

                     Ο Πρόεδρος

                     (1)

                        ΕΕ L 209 της 2.8.1997, σ. 1.

                     (2)

                        Οι καθαρές πρωτογενείς δημόσιες δαπάνες αποτελούνται από τις συνολικές δημόσιες δαπάνες, εξαιρουμένων των δαπανών για τόκους, των δαπανών για προγράμματα της Ένωσης που αναπληρώνονται στο σύνολό τους από ενωσιακά κονδύλια και των αλλαγών μη διακριτικής ευχέρειας στη χρηματοδότηση των παροχών ανεργίας. Ο εθνικά χρηματοδοτούμενος ακαθάριστος σχηματισμός παγίου κεφαλαίου εξομαλύνεται σε διάστημα τετραετίας. Συνυπολογίζονται τα μέτρα διακριτικής ευχέρειας στο σκέλος των εσόδων ή οι αυξήσεις εσόδων που είναι υποχρεωτικές διά νόμου. Έκτακτα μέτρα από πλευράς τόσο εσόδων όσο και δαπανών συμψηφίζονται.

                     (3)

                        ΕΕ C 223 της 27.6.2018, σ. 1.

                     (4)

                        Σύσταση του Συμβουλίου, της 13ης Ιουλίου 2018, σχετικά με το εθνικό πρόγραμμα μεταρρυθμίσεων της Ουγγαρίας για το 2018 και τη διατύπωση γνώμης του Συμβουλίου σχετικά με το πρόγραμμα σύγκλισης της Ουγγαρίας για το 2018 (ΕΕ C 320 της 10.9.2018, σ. 72).

                     (5)

                        https://ec.europa.eu/info/files/hungary-report-council-recommendations-under-significant-deviation-procedure_en